अबही नींदे भर टूटल बा, जागल बाकी बा – Anjoria\nअबही नींदे भर टूटल बा, जागल बाकी बा\nआजु पूरा देश में चारों तरफ बस अन्ने अन्ना छवले बाड़े. जेकरे देखऽ उहे अन्ना हजारे अउर उनुका जनसरोकारन के लेके कइल आंदोलन पर ना खाली चरचा करत बा, बलुक आपना समुझ का मुताबिक रायो जाहिर करत बा. एकर कारण बा. कारण ई बा कि करोड़ों लोग एह आंदोलन से कवनो ना कवनो रूप में जुड़ल रहले. केहू आपन काम-काज छोड़के दिल्ली के रामलीला मैदान पहुंचल रहे, त केहू अपना गलिए में सिरिफ कैंडल जलाके रह गइल. कुछ लोग फैशन में अन्ना से जुड़ले, त केहू साचहू चाहत रहे कि अन्ना हजारे सफल होखसु आ देश से भ्रष्टाचार के खात्मा होखे. एह जन जुड़ाव के चलते अन्ना हजारे पिछला दिने जनांदोलन के एगो प्रतीक बन के उभरले. ई जन जुड़ावे रहल कि सरकार के मजबूर होके छूट्टी का दिने संसद आहूत करके ध्वनिमत से तीनों प्रस्तावन के पारित करे पड़ल. लोकतंत्र में ‘लोक’ के शक्ति के एहसास पहिला बेर महसूस भइल. एकरा पहिले त पूरा ‘इंडिया’ अधनीना हालत में रहल. अन्ना हजारे के आंदोलन हमनी के ठीक ओही तरे झकझोर के आंख खोले पर मजबूर कर दिहलसि, जइसे कवनो शरारती बच्चा कवनो बाति पर नाराज होके शतरंज के बिछल बिसात झकझोर के राखि देव आ शतरंज खेले वाला लोग अकबका के रहि जाव. अन्ना के आंदोलन से पहिले हमनी के समाज के मानसिकता ‘मूंदहु आंख कतहु कुछ नाहीं’ वाली रहल. हमनी सभका आँतर में एगो बात घर कर गइल रहल कि हमनी का लाख कोशिश कर लीं, भ्रष्टाचार, बेरोजगारी, महंगाई जइसन अउरी समस्यन के दूर कर पावल हमनी का वश में नइखे. एकरा खातिर हमनी का अपना के दोषी मनला का बजाय सगरी जिम्मेदारी केंद्र भा राज्य सरकारन, उनुकर प्रशासनिक अमलन पर थोपके अपना कर्तव्य के इतिश्री मान लेत रहीं. हमनी के ई मान बइउल रहीं जा कि समाज के स्वस्थ अउर सुरक्षित राखल सिरिफ सरकार अउर सरकारी नुमाइंदन के काम ह, लेकिन अन्ना हजारे के आंदोलन एह मिथक के तूड़ दिहलसि. कहे के मतलब ई बा कि एह आंदोलन से समाज की नींद जरूर टूटल बा, लेकिन अबहियो ठीक से जागल बाकी बा.\nअन्ना जेपी के बादके सबले बड़ आंदोलन खड़ा करिके ई समुझवलन कि यदि साध्य अउर साधन जनसरोकारन से जुड़ल होखें, त सरकार के निहुरे खातिर मजबूर कइल जा सकेला. जरूरत त ओह जड़ता के तूड़े के बा, जे सांप बनके हमनी का मन अउर समाज में कुंडली मारके बइठल बा. आ अन्ना हजारे इहे कइलन. इहे उनुकर सबले बड़ हासिल बा.\nसंसद में उनुकर तीनों माँग, नागरिक संहिता, केंद्रीय अउर राज्य कर्मचारियन के लोकपाल का दायरे में लावे अउर सगरी राज्यन में लोकायुक्त के स्थापना पर प्रस्ताव पारित हो चुकल बा. अब ओह पर स्थायी समिति विचार करी. एकरा बादे ई कानून बनि के भ्रष्टाचार का खिलाफ एगो मजगर हथियार बन पाई. दरअसल, खास ई नइखे कि संसद में कवन बिल पेश कइल गइल, भ्रष्टाचार के खिलाफ संसद में कवन कानून पारित भइल. सबले खास ऊ व्यवस्था बिया, जे भ्रष्टाचार के जनम देले. भ्रष्टाचार के जने वाली व्यवस्था के विनाश आ हटाव के बाति होखे के चाहीं. जबले हमनी का अइसन सामाजिक व्यवस्था नइखीं गढ़ लेत, जे भ्रष्टाचार के प्रश्रय ना देव, तबले अन्ना हजारे जइसन लोग सिरिफ आंदोलन करत रही, गरीबी, बेकारी, महंगाई अउर भ्रष्टाचार रोके का कवायद का नाम पर कुछ तमाशा होत रही आ देश के मुट्ठी भर लोग करोड़ों जनता के मेहनत से उपजावल अतिरिक्त पूंजी (मुनाफा) के उपभोग करत रहीहें, शोषण अउर दोहन का साथे-साथ भ्रष्टाचारो के तांडव चलत रही. लेकिन एकर मतलब ई कतई नइखे कि अन्ना के लड़ाई बेकार गइल. अन्ना के माध्यम से छेड़ल एह जनांदोलन के सबले सार्थक पहलू ई बा कि अब हमनी का लड़ल सीखे लगनी. बस जरूरत एह बाति के बा कि लड़े के एह कला के उपयोग ओह व्यवस्था का खिलाफ करे के बा, जे भ्रष्टाचार के गंगोत्री हियऽ. भ्रष्टाचार के गंगोत्री के उद्गम कहवाँ बा, एकर तलाश अबही बाकी बावे. वइसहू अन्ना हजारे के अनशन तूड़ला आ संसद में तीनों प्रस्ताव पारित होखला का बादो कुछ सवाल बाड़ी सँ जवना के जबाब मिलल अबही बाकी बा. सबले पहिले त ई तय होखल बाकी बा कि जब लोकपाल विधेयक कानून बन जाई, त ओकर स्वरूप का होई ? लोकपाल नामक संस्था ककरा प्रति जवाबदेह होई ? ओकरा के चलावे खातिर धन कहवाँ से आई ? लोकपाल, संसद अउर न्यायपालिका का बीच तालमेल कइसे बइठावल जाई ? थोड़ देर ला यदि मान लिहल जाव कि लोकपाल संस्थे के कवनो अधिकारी भ्रष्टाचार में लपटाइल मिले त ओकरा खिलाफ कइसन आ कवना हद ले कार्रवाई होखी ? एह जइसन कुछ अउरियो सवाल बाड़ी सँ जवना के जबाब मिले में समय लागी.\nलेखक अपना बारे में जवन बतावत बाड़े :\nजब साहित्य समुझे लायक भइनी त व्यंग्य पढल नीमन लागे लागल. व्यंग्य पढ़त-पढ़त कब हमहू लिखे लगनी पते ना चलल. पिछला 21-22 बरीस से व्यंग्य लिख रहल बानी. कई गो छोट-बड़ पत्र-पत्रिकन में खूबे लिखनी. दैनिक स्वतंत्र भारत, दैनिक जागरण आ अमर उजाला जइसन प्रतिष्ठित अखबारनो में खूब लिखनी. कई गो पत्र-पत्रिकन में नौकरी कइला का बाद आठ साल दैनिक अमर उजाला के जालंधर संस्करण में काम कइनी आ लगभग चार महीना रांची में रहनी. लगभग एक साल दैनिक जागरण में काम कइला का बाद अब दैनिक कल्पतरु एक्सप्रेस (आगरा) में बानी. हमार एगो व्यंग्य संग्रह ‘हाय राम!…लोकतंत्र मर गया’ दिल्ली के भावना प्रकाशन से फरवरी 2009 में प्रकाशित भइल बा. आगरा में उम्मीदन के नया सूरज उगी एही उमेद का साथे संघर्ष में लागल बानी.\nPrevious Post: Pawan Singh and Krisha make dhamal in Insaaf\nNext Post: दू गो गजल


हुआवेइ Holly4Plus Price in India, Full Specs - 14th August 2020 | Digit\nCurrent Best Price of हुआवेइ Holly4Plus is ₹ 10399\nहुआवेइ Holly4Plus Specifications\nउत्पाद के नाम : Huawei Holly4Plus\nहुआवेइ Holly4Plus Brief Description\nहुआवेइ Holly4Plus Smartphone 5.5 -इंच स्क्रीन TFT के साथ आवेला, जौना के रेज़ल्यूशन 720 x 1290 पिक्सल तथा पिक्सल घनत्व NA पर इंच बा | फोन 1.4 GHz Quad कोर प्रोसेसर से संचालित बा और एकर रैम3GB बा. हुआवेइ Holly4Plus Android 7.0 ओएस पे काम करेला.\nहुआवेइ Holly4Plus Smartphone December 2017 मे लॉंच भईल रहे|\nहुआवेइ Holly4Plus मे कनेक्टिविटी के तरीका बा : ,GPS,Wifi,HotSpot,Bluetooth,\nहुआवेइ Holly4Plus के कैमरा मे Auto Focus,,Digital Zoom,Video Recording लोड बा|\nहुआवेइ Holly4Plus Price in India updated on 9th Apr 2019\nहुआवेइ Holly4Plus Price In India Starts From Rs.10399 The best price of हुआवेइ Holly4Plus is Rs.10399 on Flipkart.This Mobile Phones is expected to be available in 32GB variant(s).


भोजपुरी सिनेमा के मिलल कमाई के नया रास्ता – Anjoria\nभोजपुरी सिनेमा के कमाई के अब एगो नया रास्ता मिल गइल आ ई रास्ता बनवलसि ए॰सी॰सी॰ डिजिटल प्रा॰लि॰ जे अपना फिलिम “रंगबाज” के प्रोमोशनल वीडियो एयरटेल के थ्रीजी मोबाइल सेवा पर डलले बा आ एह वीडियो में “लच लच लचके कमरिया जोबना मारे उफान” समेत एह फिल्म के सगरी गाना शामिल बा. एह प्रोमो में असली “रंगबाज” हैदर काजमी आ रानी चटर्जी के जलवा यूपी बिहार के लोग के बहुते पसन्द आ रहल बा.\n“रंगबाज” के एह प्रोमोशनल वीडियो से ओह निर्माता लोग के आँख खुल गइल बा जे एह तरह के प्रोमो वीडियो आ रिंगटोन से होखे वाली मोट कमाई संगित कंमनियन के फोकट में दे देत रहलें. एसीसी डिजिटल मोबाइल रिंग टोन का क्षेत्र में नंबर वन कंपनी मानल जाले एहसे अपना फिल्म “रंगबाज” के जरिये भोजपुरी मोबाइल रिंग टोन का क्षेत्र में शानदार प्रवेश लिहले बिया.\n“रंगबाज” के निर्देशक शिवराम यादव के निर्देशित हिन्दी फिल्म “पथ” एगो सुपर डुपर फिल्म रह चुकल बा.


लाल किला - विकिपीडिया\nलाहौरी गेट के दृश्य\nऑफिशियल नाँव: लाल किला परिसर\n2007 (31 वाँ सेशन)\nदिल्ली में लोकेशन\nलाल किला (अंगरेजी: Red fort) भारत के राजधानी दिल्ली नगरे एगो इतिहासीक किला बाटे। ई किला मुगल शासक लोग के मुख्य निवासस्थान रहल, लमसम 200 बरिस ले जब ले कि 1857 मे अंतिम मुगल बादशाह के अंगरेज लोग देस निकाला ना दे दिहल। ई दिल्ली के बीचोबीच के इलाका मे बा आ इहाँ कए गो म्यूजियम स्थापित कइल गइल बाने। मुगल शासन काल मे ई खाली मुगल बादशाह लोग के बास करे के जगह भर ना रहल बलुक राजकाज से अउरी मुगल राजा लोग के पारिवारिक कारपरोज से जुड़ल आयोजन आ राजनीतिक घटना सभ के केन्दरो रहल, नगीचे के इलाका प एह जगह के बहुत परभाव भी रहल।\nपाँचवाँ मुग़ल बादशाह शाह जहाँ द्वारा ई किला 1639 में बनवावल गइल जब किलेबंदी (देवाल आ गेट) के भीतर ऊ आपन राजधानी शाहजहानाबाद बसवलें। लाल रंग के बलुआ पाथर से बनल होखे के कारन एकर नाँव लाल किला रखाइल। ई किला 1546 में इस्लाम शाह सूरी के बनवावल सलीमगढ़ किला के ठीक बगल में बाटे। शाही आवास के भवन सभ एक कतार में बनल बाने आ ई एगो नहर के किनारे बनावल गइल बाने। एह नहर के नहर-ए-बहिश्त यानी "स्वर्ग के नहर" नाँव दिहल गइल रहे। किला के बनावट आ आर्किटेक्चर के परभाव एकरे बाद बने वाला कई गो किला आ भवन सभ पर पड़ल।\n1747 में जब नादिरशाह के हमला भइल, किला के नक्काशी आ सजावट में लागल कीमती पाथर सभ के ब्यापक लूटपाट भइल। 1857 के बिद्रोह के बाद किला के अंदर संगमरमर के बनल ज्यादातर चीज सभ ब्रिटिश राज में बरबाद हो गइल। ब्रिटिश लोग एह किला के बाहरी मजबूत देवाल सभ भर बचावे के कोसिस कइल आ बाद में एह किला के तोपखाना (गैरिसन) के रूप में इस्तेमाल भइल। एही किला में ब्रिटिश लोग अंतिम मुगल बादशाह बहादुरशाह 'ज़फ़र' के सुनवाई भी कइल जेकरे बाद उनके देशनिकाला दे के 1858 में रंगून भेज दिहल गइल।\nवर्तमान में, हर साल भारत के आजादी के राष्ट्रीय परब स्वतंत्रता दिवस (15 अगस्त) पर भारत के परधानमंत्री किला के मुख्य दरवाजा पर तिरंगा फहरावे लें आ किला के प्राचीर से राष्ट्र के संबोधित करे लें।\n2007 में लाल किला परिसर के यूनेस्को द्वारा बिस्व धरोहर स्थल के रूप में मान्यता दिहल गइल।\n2 प्रमुख भवन आ संरचना\n2.1 लाहौरी गेट\n2.2 दिल्ली गेट\n2.3 छत्ता चौक\n2.4 नौबत खाना\nकिला के वर्तमान चलनसार नाँव, हिंदुस्तानी भाषा में लाल क़िला हवे। अंगरेजी में एकरा के रेड फ़ोर्ट कहल जाला ले "लाल किला" के अनुवाद हवे। मूल रूप से, मुगल बादशाह लोग के आवास रहल एह किला के "क़िला-ए-मुबारक़" नाँव रहल। एकरे अलावा, आगरा के किला के भी "लाल किला" कहल जाला।\nप्रमुख भवन आ संरचना[संपादन करीं]\nकिला के सभसे प्रमुख चीज जे ठीक से बचल बा ओह में किला के देवाल आ प्राचीर, मेन गेट, कुछ हाल आ नदी के पूरबी किनारा पर बनल आवासी भवन बाने। किला के अंग के रूप में, आ किला के भीतर मौजूद भवन आ बिल्डिंग सभ में से कुछ प्रमुख के बिबरन नीचे दिहल जा रहल बाटे:\nलाहौरी गेट[संपादन करीं]\nदिल्ली गेट, बनावट में ई लाहौरी गेट से बहुत समानता वाला बा\nलाहौरी गेट, लाल किला के मुख्य दरवाजा हवे, नाँव एह कारन रखल गइल बा कि ई लाहौर के ओर मुँह कइले बाटे। औरंगजेब के समय में एह दरवाजा के सामने वाला हिस्सा में सुरक्षा खातिर एगो अउरी देवाल बना दिहल गइल। एह नया निर्माण खातिर शाहजहाँ के कहनाम रहल कि "सुघर दुलहिन के मुँह पर पर्दा डाल दिहल गइल"। भारत के आजादी (1947) के बाद से एही गेट पर 15 अगस्त के तिरंगा झंडा फहरावल जाला आ भारत के परधानमंत्री इहाँ से देस के संबोधित करे लें।\nदिल्ली गेट[संपादन करीं]\nदिल्ली दरवाजा, किला के दुसरा प्रमुख दरवाजा हवे। ई दक्खिन मुँह के बा आ अपना बनावट में बहुत कुछ लाहौरी गेट के नियन बाटे। एह दरवाजा के दूनो ओर एकहक ठो बड़हन आकार के हाथी बनल बाने। 1903 में लार्ड कर्जन इनहन के मरम्मत करववले रहलें जबकि इनहन के औरंगजेब के समय में गिरवा दिहल गइल रहल।\nछत्ता चौक[संपादन करीं]\nछत्ता चौक मूल रूप से बजार के रूप में बनावल गइल रहेल ई लाहौरी गेट के बगल में बा आ एकरा सोझा खुला मैदान नियर बाटे। मुगल दौर में इहाँ शाही भवन में निवास करे वाला लोग के खातिर रेशम, गहना-गुरिया आ अउरी कई तरह के सामान सभ के बजार लागे। बजार के आगे मैदान आ ओकरे बाद उत्तर-दक्खिन के एगो सड़क बा। ई सड़क किला के दू हिस्सा में बाँटे ले, पच्छिमी हिस्सा मलेटरी सरंजाम खातिर इस्तेमाल होखे आ पूरबी हिस्सा आवास के रूप में रहल। एही सड़क के दक्खिनी छोर पर दिल्ली गेट बाटे।\nनौबत खाना[संपादन करीं]\nनौबत खाना आ एकर अँगनाईं, 1858 के फोटो, ब्रिटिश लोग द्वारा एकरे ढाहले से पहिले\nछत्ता चौक के किलेबंदी वाली देवाल भीतर के हिस्सा में जहाँ खतम होला ओकरे आगे ई भवन बा। नौबतखाना भा नक्कारखाना के नाँव से जानल जाला। 1857 के बिद्रोह के बाद एकरे बगल वाली बाँह आ साम्हने के तालाब के ढाह दिहल गइल रहे।\nदीवाने आम, पब्लिक सुनवाई के हाल\nनक्कार खाना से हो के एह अंदरूनी हिस्सा में जाइल जाला जहाँ आम जनता के सुनवाई खातिर दरबार रहल। ई 540 फीट (160 मी) चाकर आ 420 फीट (130 मी) गहिराई वाला हिस्सा बाटे, चारों ओर गैलरी बा जेह में पहरेदारी होखे। एकरे सभसे अंदरूनी हिस्सा में पब्लिक के सुनवाई होखे। हाल के खम्हा आ हाल के सफेद चुनाम से सजावट कइल गइल रहे। एकरे पछिला हिस्सा में झरोखा बा जहाँ से बादशाह जनता के दर्शन दें।\nदीवाने-आम के इस्तेमाल राजकाज के काम खातिर भी होखे। एकरे आगे के अँगनाई के बाद मरदाना हिस्सा बाटे आ एकरे बाद आवास वाला हिस्सा शुरू होला।\nइलाहाबाद के किला\n↑ 1.0 1.1 1.2 "Red Fort Complex". World Heritage List. यूनेस्को बिस्व धरोहर केंद्र. Retrieved 15 नवंबर 2009.\n↑ N. L. Batra (2008). Delhi's Red Fort by the Yamuna. Niyogi Books. Retrieved5अगस्त 2012.\n↑ 3.0 3.1 विलियम डेलरिंपल. "Introduction". दि लास्ट मुग़ल. पेंगुइन. p. 7. ISBN 978-0-14-310243-4.\n↑ Gill, M. S. (2007). Trials that Changed History: From Socrates to Saddam Hussein. Sarup & Sons. p. 297. ISBN 9788176257978.\n↑ "Singh becomes third PM to hoist flag at Red Fort for 9th time". बिजनेस स्टैंडर्ड. 15 अगस्त 2012. Retrieved 17 अगस्त 2012.\n↑ "Red Fort was designatedaUNESCO World Heritage Site in 2007". Lonely Planet. Archived from the original on 29 अप्रैल 2012. Retrieved4August 2012.\n↑ "World Heritage Site – Red Fort, Delhi". भारतीय पुरातत्व सर्वेक्षण बिभाग. Retrieved 15 अगस्त 2012.\n↑ 14.0 14.1 14.2 "A handbook for travellers in India, Burma, and Ceylon". Archive.org. Retrieved 2014-01-03.\nविकिमीडिया कॉमंस पर संबंधित मीडिया लाल किला पर मौजूद बा।\nलाल किला,दिल्ली पर्यटन (हिंदी में)\nदिल्ली के पहिचान स्थल\nपार्क, गार्डन, बाग़\nहुमायूँ के मकबरा\nसफ़दरजंग के मकबरा\nप्रमुख बिल्डिंग सभ\nभारत के किला सभ\nजिंजी के किला\nबंगलौर के किला\nउदयगिरि के किला\nवेल्लोर के किला\nअहमदनगर के किला\nगाविलगोर के किला\nनारनाला के किला\nपान्हाला के किला\nभद्रा के किला\nकासेल दे अगुआदा\nसेंट थामस किला\nसेंट एंगेलो किला\nफोर्ट सेंट जार्ज\nसायन पहाड़ी किला\nफोर्ट सेंट डेविड\nगरचुक लचित गढ़\nभारत में मौजूद बिस्व धरोहर स्थल\nली कोर्बोजिए के आर्किटेक्चर\nमहान हिमालय राष्ट्रीय पार्क\nखजुराहो समूह के स्मारक\nनंदा देवी आ फुलवन के घाटी राष्ट्रीय पार्क\nमनास राष्ट्रीय पार्क\nमहान जियतार चोल मंदिर\nनीलगिरि पहाड़ी रेलवे\nअहमदाबाद इतिहासी नगर\nगोवा के चर्च आ कान्वेंट\nराजस्थान के पहाड़ी किला\nजयपुर के जंतर मंतर\nलड़ाई आ जुद्ध\nपानीपत के लड़ाई (1526)\nखानवाँ के लड़ाई\nपानीपत के लड़ाई (1556)\nथानेसर के लड़ाई\nहल्दीघाटी के लड़ाई\nओरछा के घेरा\nपुरंधर के घेरा\nबीजापुर के घेरा\nजिंजी के घेरा\nगोलकुंडा के घेरा\nकरनाल के लड़ाई\nपानीपत के तिसरा जुद्ध\nबगसर के लड़ाई\nहुमाँयू के मकबरा\nलाहौर के किला\nआगरा के किला\nशाही पुल, जौनपुर\nबाद के राज्य\nबंगाल आ मुर्शिदाबाद के नवाब\n"https://bh.wikipedia.org/w/index.php?title=लाल_किला&oldid=721912" से लिहल गइल\nभारत के किला\nएह पन्ना पर आखिरी बेर संपादन6जून 2022 के 17:00 बजे भइल रहल।


मोस्फेट, क्या लार्ज स्केल इंटीग्रेशन, सुचना थिअरी आ सेल्यूलर नेटवर्क के क्षेत्र मे बिकास होखला के चलते सस्ता मोबाइल संपर्क के बिकास भइल। दुनिया के पहिला मोबाइल फोन, जॉन ऍफ़॰ मिटचेल द्वारा आ मार्टिन कूपर द्वारा मोटोरोला कंपनी के खातिर बनावल गइल, 1973 में प्रदर्शित एह फोन के वजन लगभग2किलो रहल। 1979 मे निप्पोन टेलीग्राफ आउर टेलीफोन कंपनी जापान मे पहिलका सेल्यूलर नेटवर्क चालू कइलस। मोटोरोला के DynaTac 8000x हाट मे मिले वाला पहिलका मोबाइल फोन रहे।. 1983 से 2014 ले, दुनिया भ मे मोबाइल फोन के परजोग सात अरब से बेसी हो गइल; एतना मे धरती प हर केहू के एगो मोबाइल फोन मिल सकेला. 2016 के पहिलका तिमाही मे, सभ से बेसी स्मार्टफोन Samsung, Apple and Huawei बनइले रहे; स्मार्टफोन sales represented 78 percent of total mobile phone sales. For feature phones (slang: “dumbphones”) 2016 तक ले [update], the largest were Samsung, Nokia and Alcatel.\n1945 में, मोबाइल टेलीफोन क शून्य पीढ़ी (0G) शुरू करल गइल रहल। उ समय क अन्य तकनीकन के तरह, इ में एकल, शक्तिशाली बेस स्टेशन शामिल रहल, जौन एक व्यापक क्षेत्र के कवर करत रहल, आ प्रत्येक टेलीफोन प्रभावी रूप से एक चैनल के पूरे क्षेत्र पर एकाधिकार करत रहल। आवृत्ति क पुनः प्रयोग आ अंतरण क अवधारणा, तथा अन्य अवधारणन क संख्या जौन आधुनिक सेल फोन तकनीक के गठन क आधार ह, उ के U.S. Patent 4,152,647 में सबसे पहिले वर्णित करल गइल रहल, जौन चार्ल्स ए. गलैड़न आ मार्टिन एच. पैरेलमन के 1 मई, 1979 में जारी करल गइल, दुनों ही लास वेगास, नेवाडा के रहल आ उनके द्वारा संयुक्त राज्य अमेरिका क सरकार क सौंपल गइल रहल।\nई सभे अवधारणन क पहिला अवतार ह जौन मोबाइल टेलीफोनी में अगिला बड़ कदम, एनालॉग सेल्युलर टेलीफोन के गठन के आधार बनल। इ पेटेंट में शामिल अवधारणन के (कम से कम 34 अन्य पेटेंटन में उद्धृत) बाद में कई उपग्रह संचार प्रणाली में विस्तारित करल गइल रहल। बाद में सेलुलर प्रणाली से डिजिटल प्रणाली में अद्यतन, इ पेटेंट के क्रेडिट देवेला।\nएक मोटोरोला अनुसंधानकर्ता आ शासनात्मक,मार्टिन कूपर, के व्यापक रूप से अनु वाहन सेटिंग में हाथ के उपयोग खातिर पहला व्यावहारिक मोबाइल फोन के आविष्कारक मानल जयेला। 17 अक्टूबर, 1973 में "रेडियो टेलीफोन प्रणाली" में अमेरिका के पेटेंट कार्यालय के द्वारा कूपर के आविष्कारक घोषित करल गइल आ बाद में अमेरिका पेटेंट 3906166 जारी करल गइल रहल। एक आधुनिक, कुछ भारी वहनीय चोगा के प्रयोग करके, कूपर3अप्रैल, 1973 के बेल लेबोरेटरीज के एक प्रतिद्वंद्वी डा. योएल एस. एंगेल के एक हाथ के मोबाइल फोन पर पहिला बार फोन कईलन।\n1979 में, NTT द्वारा जापान में पूरा शहर में पहिला वाणिज्यिक सेलुलर नेटवर्क शुरू करल गइल रहल। पूरी तरह से स्वचालित सेलुलर नेटवर्क के पहिला बार 1980 के दशक के शुरू से मध्य तक (1G पीढ़ी) शुरू करल गइल। 1981 में नॉर्डिक मोबाइल टेलीफोन (NMT) प्रणाली डेनमार्क, फिनलैंड, नार्वे आ स्वीडन में शुरू भइल रहल।\n1983 में, मोटोरोला ड्य्नाTAC, संयुक्त राज्य अमेरिका में FCC के द्वारा अनुमोदित पहिला मोबाइल फोन रहल। 1984 में, बेल लेबोरेटरीज द्वारा आधुनिक व्यावसायिक सेलुलर प्रौद्योगिकी के विकसित करल गइल (ज़्यादातर गलैड़न के, पैरेलमन पेटेंट पर आधारित), जौन एकाधिक केन्द्र नियंत्रित बेस स्टेशनन (सेल साइटों) के नियोजित करले, प्रत्येक छोट क्षेत्र (एक सेल) के सेवा उपलब्ध करत रहल। सेल साइट इ तरह से स्थापित भइल कि सेल आंशिक रूप से अतिच्छादन करत रहले। एक सेलुलर प्रणाली में, एक बेस स्टेशन (सेल साइट) आ एक टर्मिनल (फोन) के बीच सिग्नल केवल इतना प्रबल होवे के चाही की उ इ दुनों के बीच पहुँच सके, ताकि विभिन्न कोशिकाअन में बातचीत के अलग करे खातिर उहे चैनल एक साथ इस्तेमाल किरल जा सके।\nसेलुलर प्रणालि के कई प्रौद्योगिकी उछाल के आवश्यकता रहल, हवाले सहित, जेसे मोबाइल फोन के सेल के बीच कूच करते हुए बातचीत जारी रखे के गुंजायश रहल। इ प्रणाली में बेस स्टेशनन आ टेलीफोन दुनों में चर संचरण शक्ति शामिल बा (बेस स्टेशनन द्वारा नियंत्रित), जौन रेंज आ सेल के आकार में भिन्न संभव बनवलस। जब इ प्रणाली में विस्तार आ क्षमता के निकट पहुंचल, विद्युत पारेषण के कम करे के क्षमता द्वारा नया कोशिका के जुड़ल मुमकिन बनल, जे के परिणाम अधिक, छोट कोशिका आ इ प्रकार अधिक क्षमता। इ वृद्धि क सबूत के अभी भी कई पुरान में, लंबा सेल साइट टावरन पर देखल जा सकत बा जौन टावरन के ऊपरी हिस्से पर कौनो एंटीना ना रहल। इ साइट द्वारा मूलतः बड़ बड़ कोशिका बनल, आ इहे खातिर उके एंटीना ऊंच टावरन के ऊपर स्थापति रहल; टॉवर इ तरह से डिजाइन करल गइल रहल ताकि प्रणाली के विस्तार होखे-सेल के आकार सिकुड़ सकें- एंटीना के कम करल जा सकत बा उनके मूल मस्तूल पर सीमा के कम करे खातिर।\n"https://bh.wikipedia.org/w/index.php?title=मोबाइल_फोन&oldid=722378" से लिहल गइल


पीरियाडिक टेबल में Rubidium\nrubidium के प्रमुख आइसोटोप\nरुबिडियम (अंगरेजी: Rubidium) एक ठो रासायनिक तत्व बाटे जवना के चीन्हा Rb बा आ परमाणु संख्या 37 बाटे। ई चानी के रंग के चमकीला सफ़ेद आ नरम धातु बाटे जवन एल्कलाई धातु के समूह में आवेला। ई बहुत क्रियाशील तत्व हवे। प्रकृति में ई दू गो आइसोटोप के एक साथ एकट्ठा रूप में पावल जाला जेवना में 72% हिस्सा 85Rb के होला जेवन स्थाई होला आ बाकी हिस्सा 87Rb के होला जवन बहुत रेडियोएक्टिव होला आ एकर हाफ लाइफ 49 बिलियन बरिस बा जवन ब्रहमांड के अनुमानित आयु के तीन गुना बाटे।\n↑ 2.0 2.1 Haynes, William M., संपा. (2011). CRC Handbook of Chemistry and Physics (92nd संस्क.). Boca Raton, FL: CRC Press. प. 4.122. ISBN 1439855110.\n"https://bh.wikipedia.org/w/index.php?title=रुबिडियम&oldid=712505" से लिहल गइल


चुनाव | Anjoria's Weblog\nकाल्हु शनिचर का दिने राज्य के नगर परिषद, नगर निगम आ नगर पंचायत प्रमुखन के चुनाव शांति से करा लिहल गइल, पटना के मेयर आ डिप्टी मेयर के चुनाव आजु अतवार के होखत बा. बक्सर नगर परिषद में मीना दवी, डुमरांव में कमलेश प्रसाद, सासाराम में नाजिया बेगम, छपरा में शोभा देवी, सिवान में बबु चौहान आ कैमूर में अमरदेव सिंह के मुख्य पार्षद चुनल गइल बा.\nबिहार में प्रकाशित किया गया | Tagged चुनाव, शहरी निकाय प्रमुख\t| Leaveareply\nPosted on मई 19, 2010 by Anjoria\nपिछला सात मई के मारीशस में भइल आम चुनाव में प्रधानमंत्री नवीन रामगुलाम का नेतृत्व में बनल अलाययन्स आफ द फ्यूचर शानदार जीत दर्ज कइलस आ संसद के साठ गो सीधे चुनल जाये वाला सीटन में से ४१ गो जीत लिहलसि. एह गठबन्धन में नवीन रामगुलाम के मारीशस लेबर पार्टी, प्रविन्द जगनाथ के मिलिटैन्ट सोशलिस्ट मूवमेंट, आ जेवियर दुवल का नेतृत्व वाली मारीशियन सोशल डेमोक्रेटिक पार्टी शामिल रहे.\nविपक्षी गठबन्धन अलायन्स आफ द हार्ट के १८ गो सीट मिल पावल जबकि ओकरा पक्ष में ४२.३६ फीसदी वोट पड़ल. अलायन्स आफ द फ्यूचर के ४९.३१ फीसदी मत मिलल बा. अलायन्स आफ द हार्ट के नेता पाल बेरेन्जर का पक्ष में कुछ अखबार अइसन हवा बनवले रहलें कि बुझात रहुवे कि बेरेन्जर एक बेर फेर से मारीशस के प्रधानमंत्री बन जइहें. ब्रिटिश गुलामी से मुक्त भइला का बाद साल २००३ से २००५ ले बेरेन्जरे प्रधानमंत्री रहलें आ मारीशस के ऊ अकेला प्रधानमंत्री बनलें जे साउथ एशियन मूल के ना रहुवे.\nअलायन्स आफ द हार्ट में पाल बेरेन्जर के मारीशियन मिलिटैन्ट मूवमेन्ट का साथ कई गो छोट छोट पार्टी रहलीं सँ आ चुनाव प्रचार का दौरान कुछ संभावना बनल रहे कि एमएमएम आ एमएसएम का बीच समझौता हो जाई. अगर अइसनका हो जाइत त चुनाव परिणाम कुछ दोसरे रहित. खैर साल २००५ आ साल २०१० के चुनाव जीत के नवीन रामगुलाम मारीशस में भोजपुरी के आस जियतार राख लिहलें. वइसे मारीशस में सबसे बेसी लोग के भाषा होखला का बावजूद भोजपुरी सरकारी उपेक्षा के शिकार बिया.\nएहिजा मारीशस के चुनाव प्रणाली का कुछ खास बात के जिक्र कइल जरुरी बा. ६२ सीट पर सीधा चुनाव होला जबकि आठ गो नामांकन अइसन तरीका से कइल जाले कि हर समुदाय के प्रतिनिधित्व मिल जाव आ चुनाव के परिणामो ना बदले. एह सीट पर ओह लोग के नामांकन कइल जाला जवन ओह समुदाय के सबसे बेसी मत पा के हारे वाला उम्मीदवार के दिहल जाला जवना के प्रतिनिधित्व ना मिल पावे. एकरा खातिर हर उम्मीदवार के अपना समुदाय का बारे में जानकारी देबे के पड़ेला. अबकी १०४ गो उम्मीदवार अइसनका जानकारी देबे से इन्कार कर दिहलें एहसे बाकी बाचल ५२९ उम्मीदवारन में से फैसला ले के सात गो नामांकन कइल गइल. एहमें से चार गो अलायन्स आफ द फ्यूचर के मिलल आ दू गो अलायन्स आफ द हार्ट के. एगो नामांकन रोड्रिग पार्टी के मिलल. आठवाँ सीट पर केहू के नामांकन ना हो सकल काहे कि बाकी बचल दू गो पार्टियन में कवनो चाइनीज मारीशियन उम्मीदवार रहबे ना कइल.\nएह चुनाव का दौरान विदेशी पर्यवेक्षक चुनाव के मुक्त आ पारदर्शी बतवलें जबकि हारे वाला गठबन्धन सरकार पर आरोप लगवले बा कि ऊ सरकारी टेलीविजन के उपयोग सत्ताधारी गठबन्धन के पक्ष में प्रचार करे खातिर कइलस. जबकि मारीशस के एगो समाचार पत्र खुल के विपक्षी गठबन्धन खातिर प्रचार कइलस जवना में कइ बेर साँच के झूठ आ झूठ के साँच बना दिहल गइल. चुनाव का दौरान साम्प्रदायिक भावना भड़कावहूं के भरपूर कोशिश कइल गइल. आशा कइल जाव कि चुनाव पूरा हो गइला का बाद एह भावना के खतम कर दिहल जाई,\n(स्रोत : मारीशस के समाचारपत्रन से मिलल जानकारी का आधार पर )\nखबर, सरोकार में प्रकाशित किया गया | Tagged चुनाव, मारीशस\t| 1 Reply\nRT @Gupta_suk: Sahi kiya twitter.com/ravi40641529/s… 1 hour ago


उहे भइल जवन साईं बाबा टेलीफिल्म चहलें – Anjoria\nदिसम्बर 6, 2010 बिग बॉस, मनोज तिवारी, महुआ टीवी, सलमान खान, सुर संग्राम\nपिछला शनिचर का दिने जब महुआ टीवी के रियलिटी शो “सुर संग्राम” के दूसरका सीजन से यूपी के प्रतिभागी मनोहर के बिदाई भइल त पता ना स्क्रिप्ट का मुताबिक आ कि अनायासे कल्पना के मुँह से निकल गइल कि उहे भइल जवन साईं बाबा टेलीफिल्म चहलें. “सुर संग्राम सीजन टू” में अब बिहार के ममता राउत के यूपी के रघुबीर से टक्कर होखी आ एह टक्कर में मैसेजे पर सब कुछ बा. मैसेज केकरा खातिर कतना आई एही पर निर्भर करी कि केकरा के ताज मिलत बा आ केकरा के संतोष.\nई बात के संदर्भ बिग बॉसो से जुड़ल बा जहाँ से पिछला हफ्ता भोजपुरी सिनेमा के मेगास्टार मनोज तिवारी आ बालीवुड के एगो साधारण कलाकार अस्मित पटेल के मुकाबिला भइल आ मनोज तिवारी के बाहर के राह देखा दिहल गइल. अन्तर अतने भइल कि ओहिजा केहू ई कहे वाला ना रहल कि उहे भइल जवन सलमान खान चहलें भा जवन बिग बॉस के प्रस्तोता चहलें. हालाँकि पता ना काहे लोग के भ्रम हो जाला कि रियलिटी शो में सबकुछ रियले रहेला !\nकहल जा रहल बा कि मनोज तिवारी से कुछ लोग पहिले से खार खइले रहे जवना चलते उनका के बहरिया दिहल गइल. संदर्भ “मुन्नी बदनाम हुई” से जोड़ल जा रहल बा जवना के जानकार “लौण्डा बदनाम हुआ नसीमन तेरे खातिर” के नकल बतावत बाड़ें. “लौंडा बदनाम हुआ” गाये वाली सायराबानो फैजाबादी आजु मुफलिसी के जिनिगी जी रहल बाड़ी आ मनोज के “गलती” रहे कि ऊ “दबंग” फिल्म के निर्देशक अरबाज खान से सायराबानो फैजाबादी के कुछ मुआविजा देबे के बाति कह दिहलें. आ ओकरे बदला बिग बॉस से मनोज तिवारी के बाहर कर के लिहल गइल बा.\nबिग बॉस से निकलत घरी सलमान खान कहलें कि, “अब ये देखिये मनोज तिवारी के चेहरे से उतर रहा है नकाब.” मनोज तिवारी के ई बाति तीर लेखा छाति में धँस गइल बा. कहतारें कि पता ना कवना गुनाह के नकाब उतारल गइल. सबसे खराब ई लागत बा कि अस्मित पटेल जइसन आदमी का मुकाबिले मनोज तिवारी के हारे के पड़ल. मनोज तिवारी के प्रशंसको एह बाति के पचा नइखन पावत आ कुछ लोग बिग बास के पुतलो जरावत बा.\nई बाति हम एक बेर पहिलहू कह चुकल बानी कि होइहें वही जो निर्माता निर्देशक रचि राखा.बाकि सब लोग त कठपुतली हऽ. एहमें सही गलत खोजले बेकार बा.\nOne thought on “उहे भइल जवन साईं बाबा टेलीफिल्म चहलें”\nदिसम्बर 8, 2010 को 12:10 अपराह्न पर\nसुर-संग्राम संबंधी अपने के विचार से हम सहमत बानीं, लेकिन बिग-बॉस के बारे में कुछ भी कहल गंदगी में ढेला फेंकला जईसन बा.


बिग म्युजिक अवार्ड क प्रमोटर बनली पाखी हेगड़े – Anjoria\nसिनेमा भोजपुरी के नं॰1 अभिनेत्री पाखी हेगड़े रिलायंस बिग म्युजिक अवार्ड क ब्रांड प्रमोटर बनल बाड़ी. पाखी हाल ही में कानपुर में एह अवार्ड के प्रमोट कइली. जाने जोग बात ई बा कि बिग म्युजिक अवार्ड क्षेत्रीय भाषा के गायकन के सम्मानित करे वाला सबले बड़का मंच हवे जवना में देश के सगरी क्षेत्रीय भाषा के गायकन के सम्मानित कइल जाई.\nएह अवार्ड के ग्रेंड फिनाले लखनउ में 8 जून के होखे वाला बा.\n‘रखवाला’ के प्रस्तुत करीहन सुजीत तिवारी


भारतीय दिग्गज के दमदार कमबैक; लगातार ठोकने चउथा शतक, का टीम इंडिया में होई वापसी? - खबर भोजपुरी\nभारतीय दिग्गज के दमदार कमबैक; लगातार ठोकने चउथा शतक, का टीम इंडिया में होई वापसी?\nपुजारा ठोकने काउंटी चैम्पियनशिप में चउथा शतक\nBy कुमार आशू\t On May 8, 2022\nपुजारा इंग्लैंड के काउंटी चैम्पियनशिप के सेकेंड डिविजन में ससेक्स की तरफ से खेल रहल बानें। एह क्लब के ओर से ऊ अब ले4मुकाबला में बल्लेबाजी ख़ातिर उतरल बानें अउर हर मैच में उनके बल्ले से शतक निकलल बा। एक दिन पहिले ऊ मिडिलसेक्स के खिलाफ दूसरका पारी में शानदार शतक लगवनें, उहों तब जब उनकर टीम के दूनों ओपनर बिना खाता खोललही पवेलियन लौट गइल रहने। चउथा नंबर पर बल्लेबाजी खातिर उतरल पुजारा अपने अंदाज के उलट आक्रामक बल्लेबाजी कइलें अउर 133 गेंद में काउंटी चैम्पियनशिप में लगातार चउथा शतक ठोक देहनें।\nपुजारा खातिर बीतल एक बरिस अच्छा नाइ बीतल रहे. न त टेस्ट अउर न ही घरेलू क्रिकेट में उनके बल्ला से रन आवत रहल। ओनके कौनो फॉर्मेट में शतक लगवले2साल से ऊपर हो गइल रहे। अइसन में आपन फॉर्म हासिल करे खातिर टीम इंडिया के दीवार कहे जाए वाले ई खिलाड़ी काउंटी क्रिकेट खेले खातिर इंग्लैंड के रुख कइलें अउर लगातार4शतक जड़ के साल भर के पुरान सूखा खत्म कs देहनें।\n2495010cookie-checkभारतीय दिग्गज के दमदार कमबैक; लगातार ठोकने चउथा शतक, का टीम इंडिया में होई वापसी?yes\n08 मई 2022 के राशिफल\nकानपुर: आरएसएस के शाखा में गेंदा गइले पर चलल लाठी,


झारखण्ड के सरजमीं पर टकराई मराठी आ भोजपुरी सितारन के क्रिकेट टीम – Anjoria\nझारखण्ड क राजधानी रांची के सरजमीं पर 24 फरवरी के सड़क एकदमे सून हो जाई आ वइसने रोमांच रही जइसन भारत पाकिस्तान के मैच ला होला. दरअसल 24 फरवरी का दिने रांची स्टेडियम में भोजपुरी आ मराठी सितारन के क्रिकेट टीमन का बीच सेलीब्रेटी क्रिकेट लीग (सीसीएल) के मैच होखी.\nएह सीसीएल में पहिला बेर उतरत भोजपुरी सितारन के टीम ‘भोजपुरी दबंग’ क कप्तानी करीहें मेगा स्टार मनोज तिवारी जबकि मराठी सितारन क क्रिकेट टीम ‘वीर मराठा’ के कप्तानी करीहें रितेश देशमुख. ‘भोजपुरी दबंग’ क्रिकेट टीम में कप्तान मनोज तिवारी, उपकप्तान दिनेश लाल यादव ‘निरहुआ’, रवि किशन, खेसारीलाल यादव, संतोष सिंह, विक्रांत सिंह, प्रवेशलाल यादव, उत्तम कुमार, विकास सिंह, आदित्य ओझा, सुशील सिंह, प्रकाश जैस, अयान खान आ निर्माता अभय सिन्हा खेलीहें. टीम प्रबंधक रहीहें विकास सिंह.\nएह मैच क दौरान रोमांच बढ़ावे ला भोजपुरी आ हिंदी सिनेमा अउर छोटका परदा के तमाम बड़हन सितारो मौजूद रहीहें, एहमें श्वेता तिवारी, पाखी हेगड़े, रिंकू घोष, मोनालिसा जइसन ग्लैमर डॉलो लोग दर्शकन के उत्साह बढ़ाई आ कहीं ‘बांध के फेटा दे लपेटा’.


जमशेदपुर में भोजपुरिया संग्राम – Anjoria\nNovember 18, 2010 OmPrakash Singh खबर, गीत-गवनई, देश आ समाज, सरोकार 0\nजमशेदपुर में काल्हु से आस्था नाम के संस्था भारत सरकार का केंद्रीय खाद्य प्रसंस्करण मंत्रालय, झारखंड के कला संस्कृति युवा मामला विभाग, झारखंड पुलिस एसोसिएशन, आ टाटा स्टील का सहयोग से “संबंध २०१०” नाम के एगो उत्सव शुरु भइल बा. कार्यक्रम के उद्घाटन मारीशस के राष्ट्रपति अनिरुध जगनाथ कइलें\nकार्यक्रम में शामिल होखे भोजपुरी सम्राट भरत शर्मा व्यास, मालिनी अवस्थी, आ राजकुमार पाण्डेय अपना गायकी के त पाखी हेगडे अपना नृत्य के जलवा देखावल लोग. बाद में कार्यक्रम में शामिल होखे आइल कलाकारन के सम्मानित कइल गइल.\nभरत शर्मा व्यास कहलें कि जवना लोग के भोजपुरी अइबे ना करे, बुझइबे ना करे ओह लोग के सुर संग्राम के जज बनावल गइल बा. एहसे हो ई रहल बा कि योग्य प्रतिभागी आगा नइखन बढ़ पावत. एह बाति के विरोध मालिनी अवस्थी कइली आ कहली कि ऊ कवनो अइसन कार्यक्रम में जाइये नइखी सकत जवना में पक्षपात होखे के तनिको अनेसा होखे.\nएह कार्यक्रम में भोजपुरी गायिका कल्पना के बोलावल गइल बा. उनकर कार्यक्रम २१ तारीख के होखी. भोजपुरी में अश्लीलता के विरोध करे वाला लोग एह फैसला का खिलाफ विरोध प्रदर्शन करे का तइयारी में बा. बाकिर आयोजक अपना फैसला पर अड़ल बाड़े.\n(स्रोत – समाचार माध्यम)


मशहूर हिन्दी साहित्यकार प्रो0 दूधनाथ सिंह के निधन 82 बरीस का उमिर में बियफे का देर रात इलाहाबाद के एगो अस्पताल में हो गइल. प्रो0 दूधनाथ सिंह पिछला दू बरीस से प्रोस्टेट कैंसर से पीड़ित रहलीं. बलिया के सोबंथा गांव में 17 अक्टूबर 1936 के जनमल प्रो0 दूधनाथ पिंह के बलिया के पढ़ाई का बाद इलाहाबाद से हिन्दी में एम ए कइनी आ ओकरा बाद कुछ दिन कोलकाता में नौकरी कइला का् बाद इलाहाबाद विश्वविद्यालय में पढ़ावे लगनी आ एहिजे से प्रोफेसर पद से रिटायरो भइनी. इहाँ के अंतिम संस्कार शुक का दिने इलाहाबाद में गंगातट प भइल. प्रो0 दूधनाथ सिंह अनेके किताब लिखले रहनी आ अनेके पुरस्कार से सम्मानितो भइल रहनी.\nसुप्रीम कोर्ट के चार गो जज शुक का दिने मीडिया के बोला के आपन रोना रोवलें कि कोर्ट में मुकदमन के बँटवारा सही से नइखे होखत आ मुख्य न्यायाधीश जेकरे के चाहत बाड़न ओकरे के केस थमा देत बाड़न. ओह लोग का लगे बड़का मामिला नइखे भेजल जात. एह प्रेसर का बाज नेता आ वकील लोग आपन आपन राग अलापल शुरु क दीहल. सुप्रीम कोर्ट में कुल 25 गो जज बाड़ें आ ई मुख्य न्यायाधीश के अधिकार में होला कि कवन केस कवना बेंच का सोझा भेजसु. अपना एह हरकत से ई लोग अदालत के नाम हँसा दीहल. बाकी बीसो जज एह बाति प चिन्ता करत बाड़ें.\nराष्‍ट्रीय युवा उत्‍सव – 2018 के वीडियो कांफ्रेंसिंग से संबोधित करत पीएम मोदी कहनी कि सरकार नवहियन के नौकरी खोजे वाला बनावे का बदले नौकरी बाँटे वाला बनावत बिया. वनहियन के आपन रोजगार शुरु करे ला अबले बिना कवनो गारंटी के चार लाख करोड़ रुपिया के कर्ज दे चुकल बिया आ एह धंधन से करोड़ों लोग के रोजगार मिले के राह साफ हो गइल बा.\nभारत शुक का दिने मौसम के जानकारी बटोरे वाला कार्टोसैट-टू श्रेणी के उपग्रह समेत 31 गो उपग्रहन के शुक का दिने सफल प्रक्षेपण कइलसि. एह सफलता के पूरा दुनिया दाँत तर अंगूरी दबा के देखल.\nबंबई शेयर बाजार के सेंसेक्‍स आ निफ्टी में शुको का दिने तेजी दर्ज भइल. सेंसेक्स 89 अंक के बढ़त लिहलसि त निफ्टी 30 अंक के.\nशुक का दिने राष्ट्रीय महिला मुक्केबाजी चैम्पियनशिप में मणिपुर के सरजूबाला देवी फ्लाइटवेट श्रेणी में हरियाण के रितु के 3-2 से हराके स्‍वर्ण पदक जीत लिहली, विश्व चैंपियन रहल एल सरिता देवी 60 किलोग्राम भार वर्ग का फाइनल में रेलवे के पवित्रा के हरावत स्‍वर्ण पदक हासिल क लिहली.\nराजपूतन के नाराजगी झेलत संजय लीला भंसाली के फिलिम पद्मावत से मुसीबत अबहीं छँटल नइखे. देश के कईएक राज्य सरकार एह फिलिम के अपना राज्य में रिलीज नइखन होखे देत.\nबिहार के मुख्यमंत्री शुक का दिने बक्सर आ कैमूर में करोड़ों रूपिया का लागत से बने वाला कई एक योजनन के शिलान्यास भा उद्घाटन कइलन. डुमरांव में विकास कार्यक्रमन में जिला प्रशासन पर अनदेखी करे के आरोप लगावत औरन के एगो झुण्ड नीतीश कुमार का काफिला प ढेसामारी कग दिहलसि जेहसे कईएक लोग घवाहिल हो गइल आ कई गो गाड़ियन के शीशा फूट गइल. ई लोग आपन शिकायत सुनावे ला मुख्यमंत्री से मिलल चाहत रहुवे.\nसेशेल्स के नेता प्रतिपक्ष आ ओहिजा के राष्ट्रपति पद के उम्मीदवार वैवेल जॉन चॉर्ल्स रामकलावां गोपालगंज जिला के परसौनी प्रखंड में अपनी पुरनियन के गांव पंचदेवरी के दौरा कइलन. उनुकर जोरदार स्वागत कइल उनुका गाँव जवार के लोग. रामकलावां सभका से चुनाव में जीते के.आशीर्वाद मँगलन.\nभोजपुर जिला में एगो दारोगा के घूश लेत घरी निगरानी विभाग के टीम ध लिहलसि आ गिरफ्तार क लिहलसि.\nसिवान जिला के दरौली इलाका के टोका गांव का लगे एगो ट्रक आ मोटरसाइकिल के बीच भइल टक्कर में एगो औरत समेत तीन जने के मौत हो गइल.\nचंदौली के स्वाट टीम एगो धुरंधर वाहन चोर के गिरफ्तार क लिहलसि आ ओकरा लगे से चार गो चोरावल मोटरसाइकिलो बरामद क लिहलसि,\nमिर्जापुर के मड़िहान इलाका के कूड़ी गाँव के एगो औरत ट्रैक्टर से धान कुटात घरी ओकरा पट्टा में फँस के मर गइल. एगो दोसरा हादसा में देहात कोतवाली इलाका में टेम्पो पलटला से इन्दी गाँव के एगो आदमी के मौत हो गइल.\nसिद्धार्थनगर के डुमरियागंज में बोरसी जरा के कोठरी में सूतल परिवार के चार बेकत के मौत दम घुटला से हो गइल.\nदेवरिया के तरकुलवा इलाका के एगो ईंटा भठ्ठा पर कच्चा शराब बनावे वाला भट्ठी पर छापा मारके 130 लीटर कच्चा शराब आ शराब बनावे के सामान बरामद कइलसि पुलिस.\nगाजीपुर के शादियाबाद इलाका में भइल सड़क हादसा में बहरियाबाद के वृन्दावन गांव के एगो मोटरसाइकिल सवार नवही के मौत हो गइल.\nजौनपुर के नगर कोतवाली इलाका में केरारवीर का नियरा गोमती नदी किनारे एगो व्यापारी के लाश मिलल बा. ओकरा के ईटो से कूट कूट के मुआवल लागत बा.


जब जज लड़ि गइले आ प्रतिभागी रोवे लगले – Anjoria\nजब जज लड़ि गइले आ प्रतिभागी रोवे लगले\nSep 18, 2011 नाच नचईया धूम मचईया\nरियलिटी शो में कुछुवो हो सकेला. कबो बिना कवनो पूर्व योजना के त कबो पूरा पटकथा का आधार पर. हर रियलिटी शो में कवनो ना कवनो अइसन घटना जरूर घटेला भा घटावल जाला.\nअबकी महुआ टीवी पर देखावल जा रहल डाँस रियलिटी शो “नाच धूम मचईया” में अइसने हो गइल जब जज का कुर्सी पर बइठल दू गो नृत्य गुरु अपने में लड़ि गइले. “नाच मयूरी” फेम के सुधा चंद्रन आ भोजपुरिया नटराज कहावे वाला कानू मुखर्जी के अपने में भिड़न्त सीमा सिंह का नृत्य प्रदर्शन पर हो गइल. सीमा के नाच देखि के गदगद कानू मुखर्जी उनुकर बड़ाई कइलन त सुधा चंद्रन शिकायत कर बइठली कि कानू जी जज का कुर्सी पर बानी आ उनुका कवनो एगो प्रतिभागी के एह तरह से बड़ाई ना करे के चाहीं. बाति बढ़ल त सीमा सिंह रोवे लगली आ सीमा के रोवत देखि कानू मुखर्जीओ रोवे लगलन.\nअब आगा का भइल तवन त आजु अतवार के राति आठ बजे से महुआ टीवी पर देखल जा सकेला. बाकिर बतावत चलीं कि आजु के एपिसोड लोक संगीत का थीम पर बावे जवना पर दसो प्रतिभागी टीम अपना नृत्य कौशल के प्रदर्शन करीहें.आ आजुवे का एपिसोड से एलिमिनेशनो शुरु होखे जा रहल बा.\n“नाच नचईया धूम मचईया” के एंकर हउवन रविकिशन आ एह शो के प्रसारन हर शनिचर अतवार का दिने रात आठ बजे से महुआ टीवी पर होखल करेला.\n(प्रशांत निशांत से मिलल सामग्री पर आधारित )\nFaulaad releasing in Bihar on 16th Sept\nदुल्हिन उहे जे ननद मन भावे महुआ टीवी पर\nOne thought on “जब जज लड़ि गइले आ प्रतिभागी रोवे लगले”\nSach me dekha jaye to aaj kal Television par “Realty shows” ka etna prachlan badh gaya hain ki ye apne aap ki mahatta khote ja rahi hain. Channel walo ne eshe ek business ka rup de diya hain aur baki jo log esase jude hain chahe bhale hi wo log geet sangeet me parangat ho ya na ho unki to chandi hi chandi hain. Achhe talent ko bahar ka rasta dikha diya jata hain aur winner wahi hota hain jo…………………………” (aap samajh rahe honge)..Mahuwa TV par hone wale lagbhag sabhi reality show ke kisi na kisi apisode ko dekha hain hamne..log gayki ya dance bahoot kam dekhte hain, jyada ye dekhte hain ki ye pratibhagi kitna strugle kiya hain life me, eska family kitna garib hain, enki kitne bhayi bahan saadi karne ko baki hain….etcccccccc. Kewal Mahuwa channel ke reality show ki baat nahi hai ye, lagbhag lagbhag sabhi channel walo ki baat hain jo ki nahi hona chahiye.\n(Presently in dxb)


सीबीआई – टटका खबर\nटटका खबर, मंगल, वैशाख अँजोरिया षष्ठी, 2078 विक्रमी\nकाल्हु के दिल कोलकाता तृणमूल कांग्रेस के लंगटई देखलसि जब सीबीआई ममता सरकार के दू गो मंत्रियन – फरहाद हकीम आ सुब्रत बनर्जी – का साथही कोलकाता के मेयर रहल सोवन चटर्जी आ विधायक मदन मित्रा के नारदा मामिला में गिरफ्तार क लिहलसि. गिरफ्तारी के खबर सुनते टृणमूलिया निजाम पैलेस में सीबीआई मुख्यालय पर धावा\nहिन्दू विरोधी साजिश नाकाम हो गइल\nअयोध्या में श्रीराम मन्दिर तूड़ के बनावल बाबरी मस्जिद के ढाँचा गिरावल गइला का बाद तब के कांग्रेसी सरकार हिन्दू संगठनन के प्रभावशाली लोगन पर साजिशन मुकदमा लाद दिहले रहुवे.सुनल सुनावल बात आ हवाई सबूतन का नाम पर 28 बरीस से एह लोग के परेशान कइल जात रहुवे.अब काल्हु एह मामिला पर सुनावाई ला बनावल\nटटका खबर, 25 अप्रैल 2017, मंगल\nआजु यूपी कैबिननेट का मीटिंग में कई गो फैसला लीहल गइल जवना में सबले खास रहल भूमाफियन का खिलाफ टास्क फोर्स बनावे आ महापुरुषन का नाम प मिले वाली छुट्टयन के रद्द कइल. बइठक के अध्यक्षता यौगी आदित्यनाथ कइलन. बइठक का बाद राज्य के ऊर्जा मंत्री श्रीकांत शर्मा पत्रकारन के बतवलन कि भूमाफियन का खिलाफ\nटटका खबर :9सितंबर 2014\nटटका बिहार सिवान जिला के बड़हरिया में अतवार का दिने निकलल महाबीरी जुलूस के कुछ लोग चैन छपरा गाँव के मस्जिद का लगे से ना निकले दिहल जवना का बाद इलाका में तनाव पसर गइल बा. भारी पुलिस बंदोबस्त लगावल गइल बा कि हालात बिगड़े मत. इलाका में सोमारो का दिने कुछेक जगहा आगजनी, पथराव\nन्यायमूर्ति अंसारी पटना उच्च न्यायालय के न्यायाधीश पद के किरिया लिहलन\nपटना 11 नवम्बर (वार्ता) न्यायमूर्ति इकबाल अहमद अंसारी आजु सोमार का दिने पटना उच्च न्यायालय के न्यायाधीश पद के किरिया लिहले. उनुका के किरिया दिआवे के काम पटना उच्च न्यायालय के मुख्य न्यायाधीश रेखा एम दोशित कइली. न्यायमूर्ति अंसारी गुवाहाटी उच्च न्यायालय से स्थानांतरित हो के आइल बानी. इहें के सीबीआई के गठन के असंवैधानिक\nमायावती का खिलाफ मामिला बंद कर दी सीबीआई\nसीबीआई के सूत्र बतावत बाड़े कि जाँच एजेन्सी जल्दिए उत्तर प्रदेश के मुख्यमंत्री रहल आ बसपा सुप्रीमो मायावती का खिलाफ आमदनी से अधिका के सम्पत्ति होखे के मामिला बंद कर दी. कुछ समय पहिलही सीबीआई सपा मुखिया मुलायम सिंह यादवो का खिलाफ अइसने मुकदमा बंद कर दीहले रहे. सपा आ बसपा केन्द्र में यूपीए सरकार\nनीतीशो के मामिला में सीबीआई के दुरूपयोग के अनेसा जतवलसि भाजपा\nचारा घोटाला मे आरोपन के सामना करत बिहार के मुख्यमंत्री नीतीश कुमार का बारे मे अदालत में दाखिल होखे वाला सीबीआई के हलफनामा पर भाजपा के अनेसा बा कि कहीं एकरो हाल उहे मत हो जाव जवन कोयला मामिला मे उच्चतम न्यायालय मे प्रधानमंत्री के बारे मे दाखिला हलफनामा जइसन मत हो जाव. झारखंड उच्च\nसतर्कता आयोग सीबीआई से सफाई मंगलसि\nकेद्रीय सतर्कता सीबीआई से सपा प्रमुख मुलायम सिंह यादव आ रेल मंत्री रहल पवन बंसल के क्लीनचिट दिहला का बारे में सफाई मंगले बावे. पूछले बा कि का सीबीआई कवनो दबाव में आ के एह दुनु जने के क्लीनचिट दिहले बावे. सतर्कता आयोग एगो गैर सरकारी संगठन “रेजुवेनेटिंग इंडिया” के शिकायत पर सीबीआई से ई\nकेन्द्र के संप्रग. सरकार के बाहर से र्समथन देत समाजवादी पार्टी के अध्यक्ष मुलायम सिंह यादव आ उनुका परिवार का खिलाफ जायज आमदनी से अधिका के संपति होखे के मुकदमा सीबीआई.अब बंद कर दी काहे कि ओकर कहना बा कि एह लोग का खिलाफ ओकरा लगे सुबूत नइखे. उच्चतम न्यायालय पिछला साल व्यवस्था दिहले रहे\nलालू के गोहार पर कोर्ट आपन फैसला बचा के राख लिहलसि\nसीबीआई अदालत के जज बदलवावे के लालू प्रसाद के अरजी पर सुनवाई पूरा कर के सुप्रीम कोर्ट आपन फैसला बिना सुनवले राख लिहले बिया. चारा घोटाला मामिला में जवना अदालत में लालू का खिलाफ मुकदमा चलत बा तवना के जज बिहार सरकार के शिक्षा मंत्री पीके शाही के रिश्तेदार हउवें आ एही बिना पर लालू\nब्रह्मेश्वर मुखिया के हत्या के जाँच सीबीआई से करावल जाई\nबिहार सरकार आखिरकार एह बात ला तइयार हो गइल कि रणवीर सेना के प्रमुख रहल ब्रह्मेश्वर मुखिया के हत्या के जाँच सीबीआई से करावल जाई. अनेके राजनीतिक दल एकर माँग करत रहलें आ पहिले सरकार के कहना रहल कि बिहार पुलिस एकर जाँच करे में पूरा सक्षम बिया. सरकार के एह फैसला के भाकपा माले


आलमपुर सुबकरमाफ़ी गाँव, कोइल (अलीगढ़) - यूनियनपीडिया, अर्थ वेब विश्वकोश\nआलमपुर सुबकरमाफ़ी कोइल, अलीगढ़, उत्तर प्रदेश स्थित एक गाँव है। .\nनई!!: आलमपुर सुबकरमाफ़ी गाँव, कोइल (अलीगढ़) और पहाड़ी भाषाएँ · और देखें »\nनई!!: आलमपुर सुबकरमाफ़ी गाँव, कोइल (अलीगढ़) और बुंदेली भाषा · और देखें »\nनई!!: आलमपुर सुबकरमाफ़ी गाँव, कोइल (अलीगढ़) और ब्रजभाषा · और देखें »\nनई!!: आलमपुर सुबकरमाफ़ी गाँव, कोइल (अलीगढ़) और भोजपुरी भाषा · और देखें »\nनई!!: आलमपुर सुबकरमाफ़ी गाँव, कोइल (अलीगढ़) और हिन्दी · और देखें »\nनई!!: आलमपुर सुबकरमाफ़ी गाँव, कोइल (अलीगढ़) और कोइल प्रखण्ड (अलीगढ़) · और देखें »\nनई!!: आलमपुर सुबकरमाफ़ी गाँव, कोइल (अलीगढ़) और अलीगढ़ जिला · और देखें »\nनई!!: आलमपुर सुबकरमाफ़ी गाँव, कोइल (अलीगढ़) और अवधी · और देखें »\nनई!!: आलमपुर सुबकरमाफ़ी गाँव, कोइल (अलीगढ़) और अंग्रेज़ी भाषा · और देखें »\nनई!!: आलमपुर सुबकरमाफ़ी गाँव, कोइल (अलीगढ़) और उत्तर प्रदेश · और देखें »\nनई!!: आलमपुर सुबकरमाफ़ी गाँव, कोइल (अलीगढ़) और उर्दू भाषा · और देखें »


लिट्टी – Anjoria\nJan 5, 2013 कहानी, केशव मोहन पाण्डेय, लिट्टी\nचार-पाँच दिन से रोज गदबेरे कुक्कुर रोअत रहलें स. बुझात रहल कि ए गाँव में जरूर कुछ बाउर होई. सावन के मेघो तनी देर पहिलहीं दू दिन बाद साँस लेहले हवें. ऊँचास के पानी खलार में बह गइल बा. आ ओह राह में कहीं-कहीं, तनी-तनी रुकलो बा. अदितमल अबो बरसाती ठण्डा के मारे मेह के चादर ओढ़ले बाड़े, बाकिर उजास बाऽ. गाछन से अबो बुन्नी टपर-टपर टपकऽता आ चिरइयन के ऊ बिलायती भाषा चारु ओर सुनाता. चिरइन के साथे फतिंगो आकाश के सिंगार करत बाड़ें. लागऽता कि अदितमल के गुदगुदा के उनकर चादर हटावल चाहत बाड़े. दुआरी पर बरम बाबा के मोटका गाछ बा. ओहू से पानी टपकऽता, ओरीओ से टपकऽता, फूलो से टपकऽता. दूभो पानी में कवनो गोर-पातर लइकनी नियर नहाइल बिआ. बरम बाबा के सगरो गाछ नइखे भींजल त बुझाता कि केहू सुतला में उनका मुड़ी पर एक कचोरा पानी गिरा देहले बा. अब लोग घर में से बाहर निकलऽता. जलेसरो बाबा अपना ललकी गइया के पगहा थमले निकललन. ए बेरा ऊ गोड़ में खड़ाऊँ, कमर में नील लागल उजर धक-धक धोती, आ ऊपर दरजी के सिअल बंडी पहिनले बाड़े. बंडी के कपड़ा अइसन कि ओकरा नीचे के मोटका जनेवो लऊकता. जलेसर बाबा मास्टरी से पेंशन पावेलन. देंहि से मोट-झोंट आ रंग-रूप से गोर भभूका बाड़ें. मोंछ आ मुड़ी के बार हिमालय के निट्ठा बरफ लागता.\nनाद के खूँटा में गइया के बान्हते कहलन, – ‘ए दीपेन्दर! छाँटी लेआ के नाद बोझ दऽ. कई दिन से इनकरो पेट नइखे भरल.’\nदीपेन्दर छाँटी ले के निकलले कि उनकर गोड़ बिछलाइल. उ तऽ चालाकी कइले कि टाट पर हाथ मरले, ना त मुँहे बाऽ देते. अब अदितोमल हँसते आपन चादर हटवलन. कवन समइयो भइल रहे. सबेरे के नौ बजत होई. उत्तर से दिनेसवा झड़कल आइल,-‘पंडी जी! …. काली के गिरोह आवऽता.’ कहि के चलि गइल.\nडरे दीपेन्दर के आँख भंटा आ मुँह टमाटर हो गइल. कहलें,-‘बाबूजी! हाली से भीतरी आ जाईं.’\n‘अरे घर घूसर! …. ऊ का करी हो? …. ऊहो त एही गाँव के हवे. जा-जा नाद बोझऽ.’- जलेसर बाबा डपटलन.\nअपना पाँच सवाँगन के साथे काली अइले. कालीओ एही गाँव के लइका हवें. एही माटी के दूध से उनकर खून बनल, बाकिर एही महतारी के उ झोंटा उखाड़ेलन. अब ऊ एगो भयंकर डाकू बन गइल बाड़े. लाल देहिं, बड़े-बड़े मोंछ आ लाल-लाल आँख. कुर्ता-लुंगी आ हवाई चप्पल पहिनले बाड़े. कंधा पर बन्दूक आ कमर में गोली के बेल्ट. आवते जलेसर बाबा के दण्डवत कइले. लगले दीपेन्दरो के. उनका पाछे सभे उहे कइल. काली अपना मोंछ पर हाथ फेरत पूछलन, – ‘का हो दीपेन्दर भाई! अभीन सरसतीए जी के साथ बा? . . . . बाबा बुढ़इनी, अब लछमीओ माई के पूजा करऽ.’\n‘इनहूँ के बन्दूके चाहीं काली. हार मान लेहले हवें.’ – जलेसर बाबा कहलन.\nमन में पइसल अपना भय के भगावत दीपेन्दरो कहलन, – ‘अब बाबा लोगन से सरकार के विराग हो गइल बा. नोकरी-वोकरी खाली छोटकने क घरे जा ता.’ तलेक बीचे में जलेसर बाबा टोक पड़लन, – ‘ऊ सब छोड़ऽ, पहिले ई बतावऽ कि कहाँ के चढ़ाई बा?’\n‘हमनी के एगारे आदमी बानी जा. आज अपना घरे हमनी खातिर खाना बनवा दीं.’ – काली कहलन.\nबहुरिया भीतरे से टाट फाड़ के देखत रहली. दीपेन्दर के ई भइबे ना करेला. जलेसरो बाबा नाक सिकोड़लन – ‘तऽ खनवा बनाई केऽ?’\n‘राउर पतोह लोग नइखे?’ – काली पूछलन त बाबा के ई लागल कि ना कह देहला से ई बलाय टल जाई. साँच से साँच आदमीओ झूठ बोल के बलाय से दूर होखे के चाहेला. कहलन, – ‘ना, केहू नइखे.’ तब्बे भीतरी से कवनो बरतन के लड़ला के आवाज भइल. कालीओ के लाग गइल कि इ झूठ बोलले बाड़े. उहो मने मन दोसर मन बना लिहलें. अपना मोंछ के ठीक करते कहलन, – ‘त आटा होई नऽ, …. दींऽ. ….हमार आदमी लिट्टीए लगा लीहें.’\nजलेसर बाबा अपना के मकड़ा के जाल में फंसत पवलन. का करें! काली के डर से सगरो गाँव खाली होत जाता. जेही से सुनऽ उहे गाँव से भाग के शहर में जमीन ले लीहल. रोज सुने के मिलेला, – जान रही त जहान रहीऽ. – बाबा त एगो साधारण आदमी हवें. ऊ एह धरती के पूजा करेलन. जवना धरती पर जनमले, ऊ इनकर माई ह़ऽ, आ माई के छोड़ल एगो बेटा खातिर सबसे बड़का पाप ह.\nबाबा के पाँच पूत बाड़ें. बाबा आपन पानी बचावे खातीर शहर में जमीन खरीद के घर बनवा के बहुरिया लोगन के भेज देहलन. जलेसर बाबा माया जाल में रहिओ के एगो संन्यासी हवें. चरित्र अइसन कि ठाँवे ठाँव सीख मिलेला. मनबढ़ुई कबो ना भावेला बाकिर धरती माई के बचावे खातिर मन मार लेहलन. दीपेन्दर से कहलन, – ‘जा के हँड़िआ में से आटा लेआऽ द.’\nदीपेन्दर घर में पइसते काँपे लगलन. लागल कि कवनो सोखा उनका पर भूत खेलावता. उनकर मलिकाइन झकझोरली,- ‘ई का हऽ जी? …. मरद हो के डेराऽ तानी?…. आरे जब मरहीं के होई तब केहू रोक पाई काऽ?’ – आवाज मधीम रहे बाकिर साँस आ मुँह के हवा तेज रहे. दीपेन्दरो ओही तरे कहलन, – ‘डर त बाबूजी के झूठ बोलला से बा. तूँ घरही में बाड़ू आ……..’\n‘का भइल हो?’ – दुआरे से बाबा के आवाज आइल.\nदीपेन्दर झड़कले हँड़िया लेहले आ गइलन. अब तनी उनहूँ के ताव आ गइल रहे. कहलें – ‘आटा त बा, बाकिर ई अपना मेहनत से काहे ना उगावेलऽ काली? …लोग डेराऽता, तबो तहरा खनगर खाना नइखे मिलत. लिट्टी-उट्टी कवनो खाना हऽ?’\n‘हम उगाईं चाहे तूँ, बात त एके भइल. बरम बाबा सबके सब गुन थोड़े देलनऽ.’\nजलेसर बाबा के ना खेपाइल. कहलन, – ‘त एगो बात सुनऽ काली. …. एह बेरा त लिट्टी खाऽ, बाकी आजु के बाद एक्को चिटुकी आटा ना मिली. हम दोसरा खातिर ना मेहनत करीले.’\nकाली आपन आँख तरेरलन, – ‘ई त हमार हक हऽ बाबा. जे हमरा के खाना ना दी, उ हमार गोली खाई. …. एह गाँव में रहला के ओके अधिकार नइखे.’\nजलेसर बाबा के मन में दबल साहस जाग गइल. कहलन,- ‘तूँ निकलबऽ एह गाँव से? …. ई गाँव हमार महतारी हऽ महतारी. …. महतारी से बेटा के अलग करबऽ? …. ई पाप ह पाप!’\n‘राउरो घरी पेर लेहले बा बाबा. …. आज के रात काली खातिर रउरा नामें. पहिले लिट्टी खाए दीं.’\n‘जा-जा. हम ढ़ेर बानर के दाँत देखले बानी.’ – बाबा के ई बात पर काली के आदमीअन के तनी ताव आइल, बाकिर ऊ मना कइलन.\nकाली के गइलो पर जलेसर बाबा के खीस सेराइल ना रहे. खीस के राहे मन के कवनो कोना में काली के भयो खेलत रहल. बाकिर ऊँहा के मन में माटी के रक्षा खातिर उत्साहो रहे. बाबा के चिन्तो हो गइल. …. जेकरा खातिर आँख में चिन्ता समा जाला, उहे महतारी हऽ. …. ई माटी अपने नाहीं, बाबा के पितरो के महतारी हऽ.\nबदरी बुनिआए लागल. जलेसर बाबा आ दीपेन्दर भीतरी आ गइलन. दीपेन्दर कहलन, – ‘हम त कहेब कि ई माया-मोह छोड़ के रउरों शहरीए चलि चलीं. ई सब राकस हवें. ई पेटो भरला पर खालें आ भूखो लगला पर.’\nबाबा के ई बतिए ना भावेला. कहलन, – ‘तहरा डर होखे त जा. ओकरा डरे हम आपन माटी छोड़ के परदेशी हो जाईं?’\nभय त सगरो घर में पइसल रहे. आजु ना केहू बाजारे गइल, ना खेते. डेराते-डेरात साँझ आपन झोंटा छितारे लागल. एह बेरा पछिम में किरीन तनी हँसत रहे बाकी टहटहाइल ना रहे. सँझवत होते खाना तइयार हो गइल. अन्हरिया झोहे लागल. बदरी से तनीए देर बाद रात अमावसा क लखां लागे लागल. दीपेन्दर सिरहाने टांगी रखले, बहुरिया पँहसूल, आ बाबा छूरा. जानकारी भइला पर सभे बिपत से लड़े के चाहेला. ….गाँव में एगो-दूगो जे घर रहे, से सभे जल्दिए सूति गइल. एन्ने ना बहुरिए के पलक झपकल, ना दीपेन्दरे के. जलेसर बाबा त बड़ेरी के बतीए गिनत रहि गइले. दियरखा पर ढेबरी टिमटिमात रहे. बरम बाबा के गाछ पर भकजोन्ही उड़त रहली आ अँजोर करत रहली. लागत रहे कि उनहूँ के नींद परा गइल बा. अब झींगुरन के बाजा बन्द हो गइल रहल. नदी किनारे से कबो-कबो चकवा के बोलावल सुनात रहे त कबो-कबो ऊखि के खेत से सियारन के हूँआ-हूँआ. घर में अनाजन के बोरा पर शायद बिलार मुस के दबोचलस. जलेसर बाबा चिहुकलन बाकिर दीपेन्दर चाहे बहुरिया जाने ना, से सुगबुगाइए के रहि गइले. तनी देर बाद ऊ दूनो जने के त नींद आ गइल, बाकिर बाबा के आँख पानी के मछरी जइसे चमकते रहल. अंगना में तुलसी जी के ठाँवे संझा के दीया जरत-जरत जुड़ाए पर आ गइल रहे. एकाएक कुक्कुरन के भोंकल सुनाइल. लागल कि केहू आवता. बाबा के डर आ बेचैनी बढ़ गइल. ओठँगले केवाड़ी के ओट से देखलन त उ साँढ़ देखले रहलें कुल. बिछवना पर उल्ह-मेल्ह करते कबो नींद आ गइल बाकिर केंवाड़ी के किल्ली ना लागल रहे. कुक्कुर-बिलार के डरे कम बाकिर चोरन के डरे ढ़ेर, लोग खरो के घर में केंवाड़ी लगावेला.\nनींद में त आदमी दोसरा दुनिया में घूमेला. बुझाला कि सचहूँ ई संसार माया मोह हऽ. सबसे अलगे, अपनो से बेचिन्हल हो के आदमी पड़ जाला. ना कवनो चिन्ता-फिकिर रहेला, ना कवनो खोज-खबर.\nधड़ाक् से केवाड़ी खुलल. जलेसर बाबा चउक के बइठ गइलन. काली अपना सँवागन के साथे जुमि गइल रहलन. एगो गमछी में ढ़ेर लिट्टी गँठियावल रहे. ओके खोल के जलेसर बाबा के देहिं पर फेंकते कहलन, – ‘का रे बभना!…. तोरा बाप के ई गाँव हऽ? ….ई माटी तोर माई हऽ? ….एसे अन्न उगावेलीस? ….ले अपना आटा के लिट्टी. ….खो, आ चल, अबे उठ… आ भाग एह गाँव से.’\nजलेसर बाबा बुझि गइलन कि ई बड़का आफत आ गइल बा. काली के बात के जवाब देबे से पहिले चिलइलन,- ‘ऐ दीपेन्दर! ….तहरा के हमार कीरीया. …. तहरा मुअला महतारी के कीरीया. …. बहुरिया के ले के भाग जा घर से.’\nतबले दीपेन्दरो जाग गइल रहलन. अपना बाबूजी के बात सुनि के परइलन. काली एगो लिट्टी लेके जलेसर बाबा के मुँहे में डाले के चहलन, बाकिर ऊ पाछे हट के रोसइलें, – ‘ई का काली? …. अनाज देहला के इहे ईनाम हऽ? ….लोग त अपना खून से नून के दाम चुकावेला. ….हे राम! ई जमाना कहाँ आ गइल? ….सभे अदब भुला गइलऽ.’\nकाली पर भूत सवार रहल. लिट्टी जलेसर बाबा के नकलोले पर जमावत कहलन,- ‘हाली से ई गाँव छोड़ऽतारे कि ना रे बभना?’\n‘त सुऽन. ….तें कुछु करबे त का हऽ, …. हमार माटियो लागि जाई त का हऽ, ….मूँऽ जाएब बाकिर ई गाँव ना छोड़ब.’\nजलेसर बाबा के एतना कहत कहीं कि लाठी आ बन्दूक के नाल लागल गिरे. बेचारु लइकन जइसे माई-बाप चिल्लाए लगलन. बाप के चीख सुनि के दीपेन्दरो के करेजा फाटे लागल. बहुरिया त डेरा के दीपेन्दर के भर अँकवार पकड़ लेहली. दीपेन्दर ‘दउरऽ लोगनी होऽ, ….डाका पड़ल बाऽऽ’ …. चिल्लाए लगलन.\n….पुरुब से फरछीन होखे लागल. रात भर में बदरो बिला गइल रहल. काली अपना सँवागन क साथे परा गइलन. गनीमत रहे कि जलेसर बाबा के जान ना लेहलन. ….तले कई लोग आ गइल आ देखल कि खून से सनाइल बूढ़ऊ बेहोश छितराइल रहलन आ ओहिजा लिट्टीओ छितराइल रहे. पुरुब से सूरजो भगवान आँख खोले लगलन, बाकिर उनकरो मन मलुआइल रहे.\nजलेसर बाबा के लाद के दीपेन्दर शहर ले अइलन. तीन दिन से अस्पताल में परल रहलन. देहिं पर घाव रहे बाकिर चेहरा पर एतना चोट खाईओ के परदेशी भइला से बँच गइला के गर्वो रहल. आजु सबेरहीं अखबार पढ़लन त आँख चमक गइल. ….काली के भूखला के घरे लिट्टी खात में पुलिस गोली मार देहलस. ….बाबा सुतले-सुतल एगो लमहर साँस लेहलें. ….आखिर ई माटी अपना अनाज के लिट्टी के दाम काली के जान से लेइले लिहलस.\nOne thought on “लिट्टी”\nसुन्नर अउर हिरदयस्पर्सी लेख।। लिखते रहें।। सादर।।


टटका खबर, बुध, 31 मार्च 2021 – टटका खबर\nटटका खबर, बुध, 31 मार्च 2021\nMar 31, 2021 कोविड टीका, दरभंगा हवाई अड्डा, राष्ट्रपति रामनाथ कोविन्द, विधानसभा चुनाव, शेयर बाजार\nदेश में एह घरी कोविड के जोर आ चुनावी प्रचार के शोर में होड़ लागल बा. चलीं पहिले चुनाव के चर्चा कर लीहल जाव.\nअसम आ पश्चिम बंगाल विधानसभा चुनाव के दुसरका चरण के वोटिंग काल्हु बियफे का दिने होखे जा रहल बा आ ओह इलाकन में प्रचार अभियान काल्हु मंगल साँझ से बन्द हो गइल. एह दौर में असम के 39 सीट पर आ पश्चिम बंगाल के 30 सीट पर वोटिंग काल्हु 1 अप्रैल के करावल जाई. एह राज्यन के तिसरका चरण के वोटिंग का साथही केरल, तमिलनाडु अउर पुद्दुचेरी के पूरा वोटिंग6अप्रैल के करावल जाई. काल्हु के वोटिंग में देश के नजर पश्चिम बंगाल के नंदीग्राम पर टिकल रही जहाँ से मुख्यमंत्री ममता बनर्जी के मुकाबला भाजपा के शुवेन्दु अधिकारी से हो रहल बा. दुनु जने के समर्थक आपन आपन जीत के दावा करत बाड़ें हालांकि भाजपा के रैलियन में अधिका भीड़ देखे के मिलल रहे. ममता बनर्जी के रैली ओह मुकाबले फीका लउकली सँ.\nकाल्हु देश में कोविड के 56 हजार 2सौ एगारह नया मरीज मिललें आ 271 मरीजन के मौत हो गइल. 37 हजार 28 कोविड मरीज काल्हु ठीक हो गइलें. देश में अबहीं ले 1 करोड़ 20 लाख 95 हजार 855 लोग के कोविड छूत हो चुकल बा जवना में से 1 लाख 62 हजार 114 मरीजन के मौत हो चुकल बा. अपना दुसरका दौर में तेजी से पसरत कोविड का चलते पूरा देश हलकान बा बाकिर नयका मरीजन में से अस्सी फीसदी मरीज दसे गो जिला में मिलत बाड़ें. एह दस गो जिलन में से सात गो – पूणे, मुंबई, नागपुर, थाणे, नासिक, औरंगाबाद, आ नानदेड़ – महाराष्ट्र में बाड़ी सँ. कोविड टीकाकरणो पूरा रफ्तार से हो रहल बा आ अबले6करोड़ 11 लाख से अधिका लोग के टीका लगावल जा चुकल बा. भारतीय सेना का तरफ से एक लाख कोविड टीका नेपाल सेना के उपहार भेजल गइल बा.\nरोगियन के खोज, छूत के जाँच, आ बीमारी के इलाज के अनुभव आ प्रक्रिया के इस्तेमाल अब टीबी के इलाजो में करे के सोचत बिया केन्द्र सरकार. ई जानकारी केन्द्रीय स्वास्थ्यमंत्री हर्षवर्धन देश के दिहले बाड़न.\nराष्ट्रपति रामनाथ कोविन्द के हृदय के आपरेशन सफल रहल आ ऊ तेजी से स्वास्थ्य लाभ ले रहल बाड़न. आपरेशन दिल्ली के एम्स में भइल.\nकरियाह कमाई के धन के साफ बनावे का साजिश में धराइल यूनिटेक ग्रूप के 152 करोड़ रुपिया दाम के 12 गो भूखंड आर्थिक अपराध रोके वाली ईडी जब्त कर लिहले बिया.\nदेश के शेयर बाजार में मंगल का तेजी बढ़िया तेजी देखे के मिलल. लिवाली का तेजी से सेंसेक्स में 1128 अंक के आ निफ्टी में 338 अंक के बढ़ोतरी दर्ज भइल. जबकि सोना आ चाँदी के दाम में गिरावट देखे के मिलल. कच्चा तेल का दामो में गिरावट आइल बा.\nम्यानमार में सैनिक तख्ता पलट का बाद से हो रहल जनविरोध जारी बा आ अबहीं ले 510 लोग के जान जा चुकल बा आ एह जनविरोध में.\nकक्षा आठ तक के विद्यार्थियन ला4अप्रैल से विद्यालय बंद रहीहे सँ.\nदरभंगा हवाई अड्डा से हैदराबाद, कोलकाता आ पुणे ला उड़ानन के शुरुआत काल्हु से हो गइल.


Baurahawa Se Dilawa Lagawalu (Khesari Lal Yadav) Lyrics – Lyrics in Hindi\nBaurahawa Se Dilawa Lagawalu Is Superhit Bhojpuri Bolbum Song Sung By Khesari Lal Yadav. This Song Is Written By Ajit Halchal While Music Given By Shankar Singh. It’s Released By Wave Music Youtube Channel.\nझूठो खानी इनका ला जप तप कईलू !\nकईसन बउरहवा लभर तुहु पईलु !\nससुरा में होई तोहार बहुते नु गति\nमति के दिहलस मार\nअरे अईसन बउरहवा से दिलवा लगवलू\nभले गउरा रहतु कुँवार\nऐ हो ! अईसन बउरहवा से दिलवा लगवलू\nहाथे त्रिशूल गले सर्प के माला !\nसुध बुध खोके देखs पहिने मृगछाला !\nइनके रहे हल्ला हउवे दुनिया के मालिक\nअरे दुनिया के मालिक हो\nलागे की पकिया भिखार\nपेन्हे मृगछाला गाला सपवा के माला\nअरे सपवा के माला हो\nजटवा में गंगा जी के धार\nपतई चबवलू जाके बनवा में दिहलू\nकटले कटाई नाही दुखवा के दिनवा\nअरे दुखवा के दिनवा हो\nअंखिया से सुखी नाही लोर\nजाके ससुरवा करबू जिनगी महुरवा\nअरे जिनगी महुरवा हो\nलगबु ना कवनो तू ओर\nहलचल खेसारी कहे हिम के दुलारी\nतू तs बाड़ू सुकुमार\nJhutho Khani Enka La Jap Tap Kailu !\nKaisan Baurahawa Lover Tuhu Pailu !\nSasura Me Hoyi Tohar Bahute Nu Gati\nMati Ke Dihalas Maar\nAre Aisan Baurahawa Se Dilawa Lagawalu\nBhale Gaura Rahatu Kuwaar\nAe Ho ! Aisan Baurahawa Se Dilawa Lagawalu\nBhale Gaura Rahatu Kuwar\nHaathe Trishul Gale Sharp Ke Mala !\nSudh Budh Khoke Dekha Pahine Mrigchhala !\nInke Rahe Halla Hauwe Duniya Ke Maalik\nAre Duniya Ke Malik Ho\nLage Ki Pakiya Bhikhar\nPenhe Mrigchhala Gala Sapawa Ke Mala\nAre Sapawa Ke Mala Ho\nJatawa Me Ganga Ji Ke Dhar\nPatai Chabawalu Jaake Banawa Me Dihalu\nKatale Katai Nahi Dukhawa Ke Dinawa\nAre Dukhawa Ke Dinawa Ho\nAnkhiya Se Sukhi Nahi Lor\nJaake Sasurawa Karabu Jinagi Mahurawa\nAre Jinagi Mahurawa Ho\nLagabu Na Kawano Tu Or\nHalchal Khesari Kahe Him Ke Dulari\nTu Ta Badu Sukumaar\nAe Ho ! Aaisan Baurahwa Se Dilwa Lagawalu


डॉ अशोक द्विवेदी के गाजीपुर गौरव से सम्मानित कइल गइल – Anjoria\nअप्रैल 16, 2022 गाजीपुर गौरव, डॉ अशोक द्विवेदी\nपिछला करीब चालीस बरिसन से अधिका से भोजपुरी साहित्य सृजन में लागल डॉ अशोक द्विवेदी के 15 अप्रैल 2022 का दिने गाजीपुर में एगो समारोह में गाजीपुर गौरव से सम्मानित कइल गइल.\nगाजीपुर के साहित्यिक संस्था साहित्य चेतना समाज का तरफ से आयोजित एह समारोह के मुख्य अतिथि रहलन कुलपति रहल प्रो0 राममोहन पाठक आ अध्यक्षता कइलन डॉ आनन्द कुमार सिहं.\nजाने जोग बा भोजपुरी दिशा बोध के पत्रिका पाती के सम्पादक अउऱ भोजपुरी साहित्य सृजनकार डॉ अशोक द्विवेदी के अनगिन सम्मान पहिलहूं से मिलत आइल बा. द्विवेदी जी के लिखल साहित्य हर विधा में उपलब्ध बा. खास कर के हालही में प्रकाशित भोजपुरी उपन्यास बनचरी त भोजपुरी साहित्य के बेजोड़ रचना बा.\nसंस्था के संस्थापक अमरनाथ तिवारी अमर पत्रकारन के जानकारी दिहले कि 37 बरीस से हर साल गाजीपुर गौरव सम्मान अबकी बेर गाजीपुर जनपद के मुहम्मदाबाद तहसील के गाँव सुल्तानपुर निवासी डॉ अशोक द्विवेदी के दे के संस्था अपनो के गौरवान्वित मानत बिया.


यूपी में अब निजी अस्पतालो में जननी सुरक्षा के सुविधा – टटका खबर\nयूपी में अब निजी अस्पतालो में जननी सुरक्षा के सुविधा\nसरकार के प्रस्ताव बा कि जननी सुरक्षा योजना के चेके अब निजी अस्पतालनो में प्रसव करवला पर मिलल करी. आशा बहुअन के चेको एह ला दिहल जाई. बाकिर एह खातिर ओही अस्पतालन के नामित कइल जाई जवन सगरी सुविधा से लैस होखीहें.\nTags: जननी सुरक्षा


एन. डी. देहाती | VMW Team\nTag Archives: एन. डी. देहाती\nरउरो में कवनो के सींग कबो धंसी…………….\nPosted on October 24, 2010 by vmwteam\tLeaveacomment\nरउरो में कवनो के सींग कबो धंसी…\nरउरी सिद्धान्त पर हमरा हसी आवत बा । रउरा बहुत बड़वर पशु प्रेमी हईं (पता ना मनई से प्रेम ह.. कि ना) रउआ हाईकोर्ट से मुकदमा दर्ज करावत हई । नगर निगम के महापौर अन्जु चौधरी, नगर आयुक्त राजमंगल, पूर्वनगर आयुक्त वीके दुबे सहित तीस लोग पर मुकदमा दर्ज करे के आदेस दिहलसि। आरोप बा कि 2007 की पहिले से लेके अबतक दस हजार गोवंशीय पशुधन के क्रुरता पूर्वक पकड़ के काजी हाऊस में बन्द क… दीहल बा। रउरी पशु प्रेम के बंदगी बा। हकीकत ई बा कि महानगर के सड़कन पर अबहीनों दस हजार से ऊपर की संख्या में छुट्टा जानवर घुमत हवें। हार्न के पों पों बाजत रहे, लेकीन ऊ नन्दी महाराज लोग पगुरी कइला में लागल रहेला। जाम के झाम में भी येह लोग के बहुत योगदान बा। सड़क पर जगह-जगह मुफ्त में कइल गोबर पर जब कौनो चरपहिया के चक्का चढ़े ला त बगल से गुजरत बाइक सवार चाहे पैदलिहा मनई के कपड़ा पोतनहर अइसन हो जाला। सब्जी मार्केटन से आसमान की भाव चढ़ल तरकारी खरीद के बहरियात कवनो माई-बहिन पर के झपट्टा मार के चौपाया गुण्डा चबा जालन त ओह घर में ‘रोटी प्याज’ के ही आसरा रहि जा ला। शहर के पॉस इलाका में घूमत टहलत कउनो बड़मनई के पिछवाड़ा में सींग लगा के उलाटत शायद रउरा ना देखले हईं। यूनिवर्सिटी परिसर में बिगड़ैल सांड़ जब कउनो छात्रा के चहेंट ले ला अ बेचारी के हाथ से कापी किताब छितरा जा ला। जान बचावल मुश्किल हो जाला ओह दृश्य के रउरा ना देखले होखब। कबो कबो सड़क पर सांड़न के जंग अ खुरचारी दौड़ में राहगीर भी गंतव्य तक ना पहुंच के अस्पताल पहुंच जा ला। अइसन बहुत उदाहरण बा जवना से पशु के प्रति प्रेम ना जागि सकेला। शहर के चर्चित चितकबरा, कनटूटा, लंगड़ा, भुंवरा, काना, कैरा, गोला, घवरा में कवनो से रउरा प्रेम ना देख सकेलिन। इ कवनो आतंकवादिन से कम ना हवें। रउरा बहुत बड़वर पशु प्रेमी होइब, हम ना जानत हईं। लेकिन अपना आहाता में केतना बीमार, अचलस्त गोवंशी के दवा-दारू, खरी भूंसा के इंतजाम कइले हईं एहुके खुलासा क के समाज के सामने रख दीं। पशु, पशु होलें। मनई के प्रति प्रेम भाव देखाईं। जवन पशु खूंटा से बन्हि के ना रहेलन उ अवारा कहल जालन। उनकर असली जगह जंगल ह। जहां जंगलराज चलेला। गोरखपुर शहर ह, महानगर ह। एइजा नगर निगम के भी कुछ नियम बा। नागरिकन की सुरक्षा खातिर यदि अवारा पशुन पर डंडा चलता त कवनो बाउर नेइखे होत। अबे बहुत ढीलाई बा। अगर सही में अवारा पशु काजी हाउस में बंद रहितन त सड़क पर ना दिखतन। आंख खोलीं, सड़क पर जानवरन के ‘डाराज’ देखीं, ओकरा बाद कवनो मनई पर मुकदमा ठोंकीं। हमरा त रउरी येह सिद्धांत पर आवता हंसी, रउरो में कवनो के सींग कबो धंसी।।


इंस्पेक्टर चाँदनी संगे अर्पिता माली – Anjoria\nभोजपुरी फिलिम “इंस्पेक्टर चांदनी” में बतौर नायिका अर्पिता माली नज़र अइहें. एह फिलिम में दू गो नायिका बाड़ी, रानी चटर्जी आ अर्पिता माली. रानी चटर्जी के भरपूर एक्शन बा त अर्पिता माली के प्यार के जलवा. दुनु देखेवालन के बहुते नीक लागे वाला बा.\nप्यार के मिसाल बनल अर्पिता माली अपना किरदार से प्रेमी जोडियन के दिल छू लीहें. उनकर किरदार असली लागे वाला बा.


miraculous Shivalinga of Kashi whose size is gradually increasing Bhojpuri: काशी में चमत्कारिक महाशिवलिंग, तिल तिल बढ़त हौ आकार\nतिलभांडेश्वर महादेव के शिवलिंग के बारे में किवदंती हौ कि जवने स्थान पर इ शिवलिंग हयन, उहां प्राचीन काल में खेत रहल अउर खेत में तिल क फसल रहल. तिल के खेत में एक दिन अचानक शिवलिंग अवतरित भइलन.\nLast Updated: March 19, 2021, 2:56 PM IST\nबाबा विश्वनाथ क नगरी काशी अपने आप में एक चमत्कार हौ. वेद, पुराण में दर्ज काशी के देव नगरी भी कहल जाला. मान्यता हौ कि भगवान शिव या त कैलाश पर्वत पर रहयलन या फिर काशी में विश्राम करयलन. इहां मौजूद कई विग्रह अउर शिवलिंग स्वयंभू हयन. तिलभांडेश्वर महादेव अइसनय एक स्वयंभू महाशिवलिंग हयन, जेकर वर्णन शिव पुराण में हौ. इ शिवलिंग शहर क सबसे बड़ा शिवलिंग हयन अउर खासियत इ हौ कि एनकर आकार लगातार बढ़त हौ. कुछ लोगन क कहना हौ कि शिवलिंग क आकार हर रोज तिल बराबर बढ़यला त कुछ मान्यता हौ कि साल में मकर संक्रांति के तिल बराबर आकार बढ़यला.\nतिलभांडेश्वर महादेव के शिवलिंग के बारे में किवदंती हौ कि जवने स्थान पर इ शिवलिंग हयन, उहां प्राचीन काल में खेत रहल अउर खेत में तिल क फसल रहल. तिल के खेत में एक दिन अचानक शिवलिंग अवतरित भइलन. स्थानीय लोग शिवलिंग देखि के चकित रहि गइलन. सब लोग शिवलिंग के तिल चढ़ाइ के पूजा-अर्चना कइलन. दक्षिण भारत क ऋषि विभांडक आज के लगभग दुइ हजार साल पहिले काशी दर्शन करय आयल रहलन. केदारेश्वर क दर्शन कइले के बाद जब उ विश्वेश्वर यानी बाबा विश्वनाथ क दर्शन करय बदे आगे बढ़लन तब रस्ते में इ महाशिवलिंग देखि के चकित रहि गइलन. शिवलिंग क अकार हर रोज बढ़त रहल. शिवलिंग से जोति निकलल अउर अकाशवाणी भइल. अकाशवाणी में कहल गयल कि कलयुग में जे भी एह महाशिवलिंग क दर्शन अउर स्पर्श करी ओहके मोक्ष मिलि जाई. विभांडक ऋषि एकरे बाद विश्वनाथ जी नाहीं गइलन अउर एही ठिअन रहि के तपस्या कइलन. एही कारण से शिवलिंग क नाम तिलभांडेश्वर पड़ल.\nतिलभांडेश्वर के आकार वृद्धि के बारे में कहल जाला कि सतयुग से द्वापर युग तक इ शिवलिंग हर रोज तिल बराबर बढ़त रहल. कलयुग में भी शिवलिंग में वृद्धि जारी रहल. काशी क लोग शिवलिंग में हर रोज क वृद्धि देखि के चिंतित भइलन. सबकर चिंता इ रहल कि अगर शिवलिंग अइसय बढ़त रही तब एक दिन पूरी दुनिया शिवलिंग में समाइ जाई. काशी क लोग शिवरात्रि के भगवान शिव क अराधाना कइलन. भगवान शिव प्रसन्न होइ के आश्वासन देहलन कि शिवलिंग अब साल में खाली एक बार मकर संक्रांति के तिल बराबर बढ़ी. लेकिन कुछ लोगन क कहना हौ कि शिवलिंग आज भी हर रोज बढ़त हौ. दूनों बाती में से कवन सही हौ, एकर परीक्षण हाल फिलहाल नाहीं भयल हौ.\nलेकिन लगभग ढाई सौ साल पहिले अंगरेज प्रशासन शिवलिंग क परीक्षण कइले रहलन. तिलभांडेश्वर शिवलिंग के बारे में जब अंगरेजन के पता चलल तब ओन्हय विश्वास नाहीं भयल. उ एकर परीक्षा लेवय क योजना बनउलन. काशी के विद्वानन अउर अंगरेजन क एक कमेटी बनल. कमेटी के देखरेख में महाशिवलिंग क परीक्षण भयल. शिवलिंग पर नारा बांधि के गर्भगृह 24 घंटा बदे सील कइ देहल गयल. गर्भगृह के जब दोबारा खोलल गयल तब नारा टूटल मिलल. एह तरह से महाशिवलिंग के आकार में वृद्धि क बात प्रमाणित होइ गयल. एकरे बाद से अंगरेज तिलभांडेश्वर शिवलिंग के श्रद्धा की दृष्टि से देखय लगलन. शिवलिंग परीक्षण के बाद काशी क विद्वान लोग मंदिर क नवग्रह बंधन कइलन. शिवलिंग क अधार आज तक रहस्य बनल हौ.\nतिलभांडेश्वर शिवलिंग के चमत्कारिक होवय क प्रतिष्ठा हलांकि सम्राट अशोक अउर मुगल काल में ही स्थापित होइ गयल रहल. जब शिवलिंग तोड़य क कई कोशिश विफल होइ गइल. सम्राट अशोक जब बौद्ध धर्म के प्रचार-प्रसार में व्यस्त रहल तब उ तिलभांडेश्वर के तोड़य क आदेश देहलस. लेकिन अशोक के सैनिकन पर भवरन क झुंड अइसन टूटल कि उ शिवलिंग तोड़ि नाहीं पइलन, अउर उहां से जान बचाइ के भगलन. मुगल काल में भी तिलभांडेश्वर के तोड़य क तीन बार कोशिश भइल, लेकिन सफलता हाथ नाहीं लगल. सैनिक जब भी शिवलिंग तोेड़य गइलन, भवरन क झुंड मंदिर तोड़ू दस्ता पर टूटि पड़ल.\nऋषि विभांडक से जुड़ले के नाते दक्षिण भारत क लोग, खासतौर से मलयाली श्रद्धालु बड़ी संख्या में इहां दर्शन-पूजन बदे आवयलन. पिछले तीन सौ साल से तिलभांडेश्वर मंदिर अउर मठ क सेवा केरल क मलयाली महात्मा लोगन के हाथे में हौ. मान्यता हौ कि प्रयागराज में संगम अउर दशाश्वमेध घाट पर हजार बार नहइले से जेतना पुन्य मिलयला, ओतना पुन्य तिलभांडेश्वर महादेव क एक बार दर्शन अउर स्पर्श कइले से मिलि जाला. मान्यता इ भी हौ कि तिलभांडेश्वर पर एक लोटा जल चढ़इले से नौग्रह क बाधा दूर होइ जाला. शनि क ध्यान कइके शिवलिंग पर तिल चढ़इले से शनि क दोष मिटि जाला.\nबनारस के सोनारपुरा महल्ला में घनी बस्ती में मौजूद तिलभांडेश्वर महादेव के मौजूदा मंदिर क निर्माण कई सौ साल पहिले विजयानगरम क राजा करउले रहलन. मंदिर तीन मंजिला हौ. प्रवेश द्वार से अंदर घुसले पर दहिने तरफ गलियारा से नीचे जाइके विभांडेश्वर शिवलिंग हौ. विभांडेश्वर के दर्शन के बाद ही तिलभांडेश्वर के दर्शन क मान्यता हौ. मंदिर में बनारसी अउर मलयाली संस्कृति क सम्मिश्रण देखय के मिली. इहां भगवान अइप्पा क मंदिर भी हौ. एह मंदिर के आगे सीढ़ी चढ़ि के जब ऊपर जइबा तब बाई तरफ तिलभांडेश्वर महाशिवलिंग क गर्भगृह मिली. शिवलिंग देखि के हर कोई चकित होइ उठयला. सुरक्षा के नाते गर्भगृह के लोहा के जाली से घेरल हौ.\nगर्भगृह के दहिने तरफ एक ठे छोट क मंदिर हौ, जवने में पार्वती माई क मूर्ति स्थापित हौ. एही मंदिर के बगल में लगभग 18 फुट ऊंचा शिवकोटिस्तूप हौ. इ स्तूप दक्षिण भारत क भक्त लोग बनवउले हउअन. दक्षिण से आवय वाले भक्त लोग कागज पर शिव-शिव दुइ बार लिखि के स्तूप में डालयलन. मंदिर के पुजारी के मुताबिक अबतक 10 करोड़ से अधिक शिव क नाम स्तूप में डालल जाइ चुकल हौ. तिलभांडेश्वर मंदिर आम श्रद्धालुन बदे तड़के पांच बजे खुलयला अउर रात नौ बजे बंद होइ जाला. दिन में दुपहर बाद एक से चार बजे तक गर्भगृह बंद रहयला. (लेखक सरोज कुमार वरिष्ठ पत्रकार हैं.)


‘कालिया’ 31 अगस्त से बिहार में हंगामा मचाई – Anjoria\nसिनेमा भोजपुरी के रियल रंगबाज हैदर काजमी के फिलिम ‘कालिया’ 31 अगस्त से बिहार के शहरन में हंगामा मचावे वाला बा. एह फिलिममें बहुतकुछ अइसन बा जवना एकरा के दोसरा भोजपुरी फिलिमन से अलग करत बा. एकर शूटिंग जहानाबाद में भइल त एगो सीन असली जेल में फिल्मावल गइल बा. एकर गाना इंटरनेट पर धूम मचवले बा.\nहैदर काजमी आ अक्षरा सिंह अभिनीत निर्देशक शिवराम यादव के एह फिल्म ‘कालिया’ में मुख्य खलनायक बाड़ें अनिल यादव.


बहिनीया डाँट काँम: भोजपुरी के बङहन सोसल नेटवर्किँग वेबसाइट जय भोजपुरी के पहिला स्थापना दिवस\nWelcome : Guest Create an new account\nबहिनीया डाँट काँम\nभारत की पहली भोजपुरी ब्लाँग पत्रिका\nBuild your own website / एक वेबसाइट बनायेँ\nHosting Plan's : केवल ईटिप्स ब्लाँग और बहिनीया डाँट काँम के पाठकोँ के लिये\nक्या आप अपनी वेबसाइट बनाना चाहते हैँ या खुद कि होस्टिँग सेवा सुरु करना चाहते हैँ . तो केवल ईटिप्स ब्लाँग के पाठको के लिये Dewlance.Com और Way4host.Com के तरफ से भारी छूट और विशेष आँफर , ज्यादा जानकारी के लिये यहाँ क्लिक करेँ>> हमारे मुख्य सहयोगी ईटिप्स ब्लाँग द्वारा जोङा गया\nBhojpurikhoj Mobileअब भोजपुरी समाचार,लेख,कविता,गजल और सब कुछ आपके जीपीआरएस मोबाइल पर मुफ्त मे ,भोजपुरी वेबसाइट Bhojpurikhoj.com कि विशेष सौगात । अपने मोबाइल के ब्राऊजर मे लिखेँ http://bhojpurikhoj.mobie.in और जाएँ हमारे मोबाइल वेबसाइट पर\n© 2010 bhojpurikhoj.com\nबहिनीया के शुभचिँतक...\nहमहन के सहयोगी\nपसंद के विषय पढी\nभोजपुरी गजल (1)\nभोजपुरी के बङहन सोसल नेटवर्किँग वेबसाइट जय भोजपुरी के पहिला स्थापना दिवस\nभोजपुरी लोगन के सान बन चुकल समाजिक वेबसाइट जय भोजपुरी अपना स्थापना के पहिला सालगिरह मनाई । एक साल पहिले सुरु भईल जय भोजपुरी आज भोजपुरी लोगन के दिल के धङकन बन गईल बिया , जय भोजपुरी वेबसाइट के काफी बधाई संदेश मिलल बा । जय भोजपुरी मुख्य कार्यक्रम 17 जुलाई के दिल्ली मे करी । राजेन्द्र भवन ,210 ,दीन दयाल उपाध्याय मार्ग ,ITO , नई दिल्ली ईहवा मुख्य कार्यक्रम साम3से 8 बजे के बिच होई । जय भोजपुरी एगो समाजिक वेबसाइट हऽ जहवा ब्लाँग ,फोटो ,विडीयो , विचार लिखल जा सकेला । जय भोजपुरी डाँट काँम के बहिनीया डाँट काँम की तरफ से अग्रीम बधाई । आऊर आप लोग अईसही भोजपुरी के नाम के आगे बढाईँ , अब हमहु त ई कहब जय भोजपुरी\nसमाचार स्त्रोत - जय भोजपुरी डाँट काँम पर लिखे गये ब्लाँग से\nOur partner's :\n0 गो टिप्पणी:\n&COPY 2010 Bahiniya.com(बहिनीया डाँट काँम). : भोजपुरी के एगो बङहन और देश के पहिला ब्लाँग पत्रिका


जातिवाद, जोगाड़वाद आ सम्मानवाद से जूझत भोजपुरी समाज – Anjoria\nजातिवाद, जोगाड़वाद आ सम्मानवाद से जूझत भोजपुरी समाज\nJan 7, 2012 भोजपुरी समाज\n– डा॰ जनार्दन सिंह\nअपना महान भारत देश के भोजपुरी इलाका, पूर्वी यूपी आ पश्चिमोत्तर बिहार, के आपन व्यथा बा, आपन त्रासदी बा. ब्रितानवी हुकुमत इहां के लोगन के बहादुरी देखि के एकरा के ‘‘मजदूर क्षेत्र’’ घोषित कइला के साथ उ॰प्र॰ आ बिहार दु गो प्रान्तन में बॉट के इहॉ के विकास के हमेशा खातिर अवरूद्ध क दिहलसि. ओह बेरा से शुरू भइल लोगन के पलायन के सिलसिला आजुवो ले बदस्तूर जारी बा. कबो एह क्षेत्र के चीनी आ धान के कटोरा कहल जात रहल. इहां के आर्थिक-सामाजिक ढॉंचा उंखी के खेती पर निर्भर रहल बाकिर शासन के बेरूखी का चलते अनइस सौ बयालिसे से आधा चीनी मिल बन्द हो गइल, अब अधवो से कम हो गइल बा. दोसर तमाम उद्योग धन्धा बन्द हो गइल बा. इहॉं के जन प्रतिनिधिओ लोगन के ध्यान विकास का ओरि कम रहेला.\nजापानी बुखार से इहां के हजारन बच्चा काल-कवलित हो चुकल बाड़न. जातिवादी, माफियावाद, राजनैतिक अपराधिकरण चरमावस्था पर बा. भोजपुरी भाषा के संवैधानिक मान्यता ना मिलला के प्रमुख कारण भोजपुरी क्षेत्र के सांसद आ विधायक बाड़न. खाली भोजपुरी क्षेत्र के सांसद आपन सगरो दलगत, जातिगत, इगो कम्पलेक्स, सत्तालोलुपता के थोड़ देर खातिर ताक पर राखिके एक हाली ठीक से एक सुर में जहिया आवाज उठइहैं, ओहदिने भारत सरकार भोजपुरी भाषा के अष्टम अनुसूची में शामिल क ली. पिछला दिन लोकसभा में शून्यकाल के दौरान सिने स्टार आ भाजपा सांसद फेरू से भोजपुरी भाषा के संवैधानिक मान्यता खातिर प्रश्न उठवलन आ उनके समर्थन में दर्जन भर सांसदो लोग समर्थन कइल. एकरा खातिर शत्रुघ्न सिन्हा जी के भोजपुरिया अमन परिवार के तरफ से बेर-बेर बधाई आ शुभकामना बा.\nअब रहि गइल भोजपुरी भाषा के संवैधानिक मान्यता, भोजपुर राज्य के गठन, भोजपुर रेजीमेंट के स्थापना, भोजपुर विश्वविद्यालय के स्थापना आ भोजपुरी के उत्तर प्रदेश, बिहार, दिल्ली प्रदेश, झारखण्ड, मध्य प्रदेश, छत्तीसगढ़ आ महाराष्ट्र में दुसरका राजभाषा के दर्जा के मांगो खातिर भोजपुरिया भाई जवन विश्व भोजपुरी, अन्तर्राष्ट्रीय भोजपुरी, राष्ट्रीय भोजपुरी, प्रदेश भोजपुरी, ग्लोबल भोजपुरी आ ब्रह्माण्डीय भोजपुरी के अपने आप के अगुवाई करे वाला मनीषी, विद्धान आ भोजपुरी सम्राट भिन्न-भिन्न ग्लोबल, अन्तर्राष्ट्रीय, विश्व आ राष्ट्रीय अध्यक्ष महासचिव के ओहदा ले के बड़का-बड़का भोजपुरी मठ आ भोजपुरी धाम पर आ भोजपुरी मन्दिरन में बइठ के भोजपुरी के छप्पनों भोग लगावत बालो आ बाजा बजावत बा लोग. कहनाम बा कि – ‘‘जब आजाद पखेरू बनि के कवनो भाषा डोले, तबही बिनु पिंजरा के पंछी मधुरी-मधुरी बोले’’\nउत्तर प्रदेश में भोजपुरिया महाराथी लोग इंटरनेशनल बा. बाकिर इहों लोग भोजपुरी अकादमी के बात आज ले जोर शोर से ना उठावल. हँ, हम उत्तर प्रदेश, बिहार, दिल्ली, झारखण्ड, छत्तीसगढ़ आ मध्य प्रदेश, मुंबई ले तमाम विश्व, ग्लोबल, राष्ट्रीय, प्रान्तीय भोजपुरी सम्मेलन में गइल बानीं, पूरा भारत में घूमला-फिरला के बाद भोजपुरी के महारथी लोगन के नजदीक जा के झांकला के बाद इहे देखनी कि चारू ओर जातिवादी आ गोलवाद चरमावस्था पर बा आ जोगाड़वाद हावी बा. जातिवाद में सवर्णवादो आपस में बंटल बा आ उहो मारीशस से लेके भोजपुरिया जिलन ले जाति के पता लगा के लोगन के सम्मान देता आ आरोप से बचे खातिर कोरम पूरा करता. एगो बात बहुते बेबाक आ कड़ुआ सॉंच बा कि भिखारी ठाकुर, संतकबीर, संत रैदास भा चाहे दलित आ पिछड़ा वर्ग आ अल्पसंख्यक वर्ग में भोजपुरी के दोसर बलिदानी, साहित्यकार, कलाकार लोग रहले. उनके नाम पर खूब सम्मेलन होता. ओह सम्मेलनो में एह बलिदानी लोगन के जाति वर्ग के उनके गोतिया छोड़के दोसरा केहू साहित्यकार, कलाकार कार्यकर्ता आ जाव त लोग धीरे से आपन नाक दबा के जोगाड़वाद, जातिवाद आ आपना गोल के आदमी के बड़का-बड़का सम्मान आपना-2 गोतिया लोगन के देके खुश क देला लोग.\nदेवरिया, रोहतास, सीवान, बलिया, बनारस, आरा, पटना, छपरा, दिल्ली, जमशेदपुर, गोरखपुर, भिलाई, मारीशस, मुंबई कहीं जाई खुलेआम जातिवाद-जोगाड़वाद लउकी. अब एगो नया बेमारी मारीशस के हो गइल बा. जे मारीशस ना जाई उ छोटका भोजपुरिया ह. जोगाड़वाद में मारीशस के राष्ट्रपति मंत्री भारत आ के सम्मान दे दीहे त उ अमर हो जइहें उहे भोजपुरिया मानल जइहैं. ऊ गर्व से कहेलन कि मारीशस से सम्मान पवले बानी, मारीशस रिटर्न हउअन. आ भोजपुरी क्षेत्र के केहू कवनों वर्ग के फटहाल, बदहाल भूखमरी में रहिके एह माटी खातिर आपन सब कुछ गंवा दिहल ओकरा घरे ई ना जइहैं. ओकरा के सम्मान आ सहानुभूति ना दीहें. ओकरा के आपना हीन भावना के शिकार बनाके मनोबल के दबइहें.\nएह से भोजपुरिया अमन परिवार रउआ सभन विद्वतजन से एह कटु सांच बात खातिर क्षमा मांगत निहोरा करऽता कि नैतिकता, मानवता, भोजपुरी आ भागवत धर्म के पालन करत अगिला बरिस 2012 में भोजपुरी के सब सम्मानित सम्पादक, साहित्यकार, कलाकार, भोजपुरी संगठन के अन्तर्राष्ट्रीय, राष्ट्रीय, प्रान्तीय अध्यक्ष, मंत्री विश्वविद्यालय के भोजपुरी विभाग के निदेशक, अध्यक्ष तमाम सगरो भोजपुरी के नेही, छोही प्रेमी लोग आपना जातिवादी-जोगाड़वादी के नापाक नीति से ऊपर उठो जेहसे कि आखिरी समय, मरे के बेरा, ओकरा शान्ति मिली. आ ओकर नाम इतिहास में सुनहला अक्षर में लिखाव, जाति आ जोगाड़ में ना लिखाव.\n(भोजपुरिया अमन साप्ताहिक के नयका अंक के संपादकीय के कुछ अंश. पूरा संपादकीय पत्रिका में मिली.)\nडा॰जनार्दन सिंह के संपर्क सूत्र\nसंस्कृति के जड़ एतना गहिर आ व्यापक बा कि अश्लील गीत से फर्क ना पड़ सकेला\nबदलाव के कारगर हथियार बन गइल सोशल मीडिया\n3 thought on “जातिवाद, जोगाड़वाद आ सम्मानवाद से जूझत भोजपुरी समाज”\nबिलकुल सच कहा आपने …….देश की सबसे बड़ी समस्या यही है ..जिससे सभी चिंतित है …भोजपुरिया अमन पेपर पढ़ा..अच्छा लगा\nsantosh patel says:\n‘‘जब आजाद पखेरू बनि के कवनो भाषा डोले, तबही बिनु पिंजरा के पंछी मधुरी-मधुरी बोले’’\nभोजपुरी के बारे में राउर सोच माकूल बा , सामायिक बा, सांच से लबरेज बा\nकुछेक लोग जे भोजपुरी के दुकानदारी कइले बा ओकरे ई प्रतिक्रिया बा ई राउर आलेख .\nसंपादक : भोजपुरी जिंदगी\nअभय प्रताप सिंह


खबर भोजपुरी में (मंगल,2दिसंबर 2014) – टटका खबर\nखबर भोजपुरी में (मंगल,2दिसंबर 2014)\nकोहिमा, नगालैंड में हार्नबिल महोत्सव को संबोधित करत. प्रधानमंत्री नरेन्द्र मोदी.\nछत्तीसगढ़ के सुकमा जिला में सोमार का दिने नक्सली घात लगा के सीआरपीएफ के गश्ती दल पर हमला क दिहले आ एगारह गो जवान आ दू गो अधिकारी मिला के तेरह लोग के जान ले लिहले. पाँच गो जवान घवाहिल बाड़े. एह दौरान तीन गो अउरिओ पार्टी जंगल में घेराइल बा जवना में सीआरपीएफ, कोबरा बटालियन आ डीएफ के नाहियो त साठ गो जवान घेराइल बाड़े.\nजदयू के दू गो छात्र नेता लोग के आरा पुलिस के पिटाई का मामिला में भोजपुर जिला के तीन गो थाना के प्रभारियन के निलंबित क दिहल गइल आ जाँच करे ला दू आदमी के टीम बनावल गइल बा. एह मामिला में सोमार का दिने छात्र आरा में प्रदर्शन कइले.\nगाजीपुर के सिधौना क्षेत्र के ईशोपुर में रामकरन यादव पीजी कालेज में समाजवादी नेता स्वर्गीय रामकरन यादव दादा के प्रतिमा के अनावरण करत उत्तर प्रदेश के मुख्यमंत्री अखिलेश यादव बतवलन कि गाजीपुर में जल्दिए 500 बिस्तर वाला अस्पताल खोलल जाई.\nनोएडा अथारिटी के चीफ इंजीनियर यादव सिंह का लगे मिलल अकूत धन संपति के मामिला में सीबीआई जांच करावे के माँग कइले बिया भाजपा. जाने जोग बा कि बसपा सरकारो के दुलरुआ रहल यादव सिंह सपा सरकारो में आपन रुतबा बरकरार रखे में सफल रहुवे.\nउत्तर प्रदेश के लखनऊ महोत्सव आ सैफई महोत्सव के हिसाब किताब माँगत दायर कइली आरटीआई के जवाब में सरकार साल भर बादो कुछ नइखे बतावत. लागत बा ओकरा लगे एह बारे में कवनो ब्योरा नइखे.\nशरद यादव से मिलल आलोचना का बाद बिहार के मुख्यमंत्री जीतन राम माँझी कहलन कि प्रधानमंत्री बने के सपना नइखीं देखले बाकिर जोग बानी ओह पद ला.\nजूनियर टेनिस के मौजूदा चैम्पियन सिद्धांत बांठिया आ महक जूनियर टेनिस चैम्पियनशिप में सोमार का दिने अपना अपना वर्ग में जीत का साथे आपन शुरुआत कइले.\nबिना पहिले से समय मँगले जल संसाधन मत्री उमा भारती के कार्यालय में घुसे के कोशिश करत मेधा पाटकर आ उनुका गिरोह के कुछ सदस्यन के हिरासत में ले लिहल गइल.\nहांगकांग का लोकतंत्र में चीनी दखलंदाजी के विरोध का दौरान पुलिस ओह लोग पर मरीचा के पावडर फेंक के भगवलसि आ चालीस जने के बवाल करे का आरोप में गिरफ्तार क लिहलसि.\nफुटबाल के सुपर लीग में लगातार तिसरका जीत दर्ज करत गोवा फुटबाल क्लब नॉर्थईस्ट युनाइटेड के तीन गोल से हरा दिहलसि. नॉर्थईस्ट युनाइटेड कवनो गोल ना कर पवलसि.\nकेन्द्र में भाजपा सरकार के छह महीना पूरा भइला का मौका पर कांग्रेस ओकरा के पलटीमारे वाली सरकार बतावत एगो किताब जारी कइलसि. आ यूपी कांग्रेस केन्द्र के भाजपा सरकार से पूछलसि कि तिहत्तर गो सांसद जीतावे वाला उप्र खातिर का कइलसि.\nसोमार का दिने आईपीएल के गड़बड़झाला के सुनवाई का दौरान सुप्रीम कोर्ट पूछलसि कि चेन्नई सुपर किंग्स के मालिक आ बीसीसीआई के अध्यकक्ष रहला का चलते उपजल हित के टकराव के काहे नजरअंदाज कइल गइल.\nमंगल2दिसंबर का दिने जम्मू कश्मीर आ झारखण्ड में विधानसभा चुनाव के दुसरका दौर के मतदान करावल जाई,दुनू जगह सरकार बनावे का कोशिश में भाजपा आपन पूरा ताकत लगा दिहले बिया.\nसोमार का दिने मुंबइ शेयर बाजारों में गिरावट देखे के मिलल आ सेंसेक्स 134 अंक नीचे गिर के 28,559.62 पर निफ्टी 32.35 अंक गिर के 8,555.90 पर बंद भइल.\nTags: News in Bhojpuri, आरा, खबर भोजपुरी में, गाजीपुर\n«« खबर भोजपुरी में (सोमार, 1 दिसंबर 2014)\nखबर भोजपुरी में (बुध,3दिसंबर 2014) »»


पिछला साल भइल बीपीओ आ क्लर्क बहाली परीक्षा रद्द – टटका खबर\nपिछला साल भइल बीपीओ आ क्लर्क बहाली परीक्षा रद्द\nमहादलित विकास मिशन खातिर प्रखंड परियोजना पदाधिकारी आ क्लर्क सह एकाउन्टेंट बहाली ला अगस्त में भइल परीक्षा में धाधली भइला का चलते ओकरा के रद्द कर दिहल गइल बा. आगे इम्तिहान कब होखी़ भा होखी कि ना एकर फैसला अबहीं नइखे भइल कहल जाता कि अगर दबारा परीक्षा ना भइल त परीक्षा खातिर लिहल शुल्क लवटा दिहल जाई.\n7 हजार एएनएम के बहाली\nबिहार में 1 हजार मवेशी डाक्टरन के बहाली


इस्लामिक स्टेट – टटका खबर\nआतंकियन के हमबिस्तर बने खातिर सैकड़ो मेहरारू सीरिया पहुँचत बाड़ी\nआतंकी वारदात करे में लागल इस्लामिक स्टेट के आतंकियन के सेक्स सुख देबे आ ओह सुख के भोगे ला बेचैन सात सौ मेहरारुवन के सीरिया चहुँपे के खबर बा. एह बात के जानकारी ट्यूनिशिया के महिला मामिलात के मंत्री समीरा मेराइ दिहले बाड़ी. उनकर कहना बा कि एह तरह के सेक्स जिहाद चिंता के बात\nसोमार दुपहरिया के फटफटिया खबर\nहैदराबाद के एगो निजी स्कूल के पाँच बरीस के छात्रा स्कूल के लिफ्ट में अझुरा के मरल. ओकर मूड़ि लिफ्ट का दरवाजा का बीचे फँस गइल रहुवे. फ्रांस के राष्ट्रपति फ्रांस्वा ओलांद सोमार का दिने फ्रांस के संसद के संबोधित करत कहलन कि शुक का दिने के पेरिस में भइल इस्लामी आतंकी हमला फ्रांस का\nइस्लामी आतंकी लेबनान में 43 लोग के जान लिहलें\nकालहु बियखे का दिने इस्लामी आतंकी गिरोह इस्लामिक स्टेट लेबनान के राजधानी बेरुत में दू गो फिदायिन हमला क के नाहियो त 43 लोग के जान ले लिहले सँ. करीब दू सौ लोग घवहिलो भइल बा. बतावल जात बा कि हिज्‍बुल्‍ला गुट के गढ़ मानल जाए वाला इलाका बुर्ज़-अल बाराजनेह में भइल एह हमला के


मधुमिता हत्याकाण्ड के दोषी अमरमणि के राहत ना मिलल – टटका खबर\nमधुमिता शु्क्ला हत्याकाण्ड में उमरकैद के सजा भुगतत अमरमणि त्रिपाठी आ उनुका मेहरारू मधुमणि त्रिपाठी समेत चार जने के उत्तराखंड हाई कोर्ट से कवनो राहत ना मिलल आ हाई कोर्ट एह लोग के मिलल उमरकैद के सजा बरकरार रखलसि. साथ में निचली अदालत से सबूत का कमी का चलते छोड़ दिहल गइल प्रकाश पाण्डे के उमर कैद के सजा सुना दिहलसि. पुलिस से कहल गइल बा कि प्रकाश पाण्डे के जल्दी से जल्दी गिरफ्तार कर लिहल जाव.\nअमरमणि के प्रेम में फँस के मधुमिता शुक्ला पेट से हो गइल रही आ जब ऊ आपन हक मँगली त उनुका के गोली मरवा दिहल गइल रहे. सत्ता के हनक में अमरमणि के पूरा भरोसा रहुवे कि ऊ साफ छूट जइहें बाकिर कानून के लमहर हाथ उनकर गरदन धइए लिहलसि.


इतिहास में – Page2– टटका खबर\nइतिहास मे 28 अक्टूबर\n1492.. क्रिस्टोफर कोलम्बस क्यूबा के खोजके. 1627.. मुगल बादशाह जहांगीर के निधन. 1867.. समाजसेविका आ स्वामी विवेकानंद के अनुयायी सिस्टर निवेदिता के आयरलैड मे जनम. 1924.. फ्रांस आ रुस का बीच व्यापार समझौता पर हस्ताक्षर. 1948.. इजरायल के राष्ट्रीय ध्वज के अंगीकार कइल गइल. 1951.. अमेरिका नेवादा मे परमाणु परीक्षण कइलसि. 1955.. मिस्र आ सऊदी\n1676.. पौलेड आ तुर्की वारसा शांति समझौता प हस्ताक्षर कइले. 1682.. फिलाडेलफिया आ पेन्सिलवानिया के स्थापना भइल. 1775.. अमेरिकी नौसेना के गठन. 1810.. वेस्ट फलोरिडा के अमेरिका स्पेन से अपना अधिकार मे लिहलसि. 1904.. स्वतंत्रता संग्राम सेनानी जतिन्द्र नाथ दास के जनम. 1921 पूर्व राष्ट्रपति के.आर.नारायण के जनम. 1947.. महाराजा रणजीत सिंह कश्मीर के भारत\nइतिहास मे 26 अक्टूबर\n1905.. नार्वे स्वीडन से आजाद भइल. 1934.. राष्ट्रपिता महात्मा गांधी अखिल भारतीय ग्रामीण उद्योग संघ बनवले, 1947.. जम्मू कश्मीर के महाराजा हरीसिंह राज्य के भारत मे विलय करे पर सहमत भइले. 1962.. भारत पर चीन का हमला का बाद राष्ट्रपति देश मे पहिला बेर आपातकाल के घोषणा कइले. 1994.. इजरायल आ जार्डन शांति संधि पर\nइतिहास मे 25 अक्टूबर\n1760… जार्ज तृतीय ब्रिटेन के सम्राट बनले. 1900… ब्रिटेन ट्रांसवाल पर कब्जा कइलसि. 1945… मित्र राष्ट्रन का सोझा जापान के आत्म समपर्ण का बाद चीन ताईवान पर कब्जा क लिहलसि. 1962… यूगांडा संयुक्त राष्ट्र संघ के सदस्य देश बनल. 1962… दक्षिण अफ्रीका में रंगभेद नीति के मुखर विरोधी नेल्सन मंडेला के पांच साल के सजा\nइतिहास मे 24 अक्टूबर\n1577…चउथा सिख गुरू गुरू रामदास अमृतसर शहर के स्थापना कइले. अमृत सरोवर के नाम पर शहर के नाम अमृतसर रखाइल. 1579…जेसुइट फादर एस.जे. थामस स्टीफेस भारत आवे वाला पहिलका अंग्रेज रहल. ऊ पूर्तगाली जहाज से गोवा पहुंचल रहे. 1605…आजुए का दिन जहांगीर सिंहासन पर बइठल रहे. 1618…औरंगजेब के जनम गुजरात के दोहाद मे भइल. 1851…कलकत्ता\nइतिहास मे 23 अक्टूबर\n1613…हिन्दी के प्रसिद्ध कवि आ रामचरितमानस के रचयिता तुलसीदास के निधन. 1764…मीरकासिम बक्सर के लड़ाई में हारल. 1911…तुर्की इटली युद्ध के दौरान दुनिया मे पहिला बेर लड़ाई ला हवाई जहाज के इस्तेमाल. 1915…अमेरिका के न्यूयार्क शहर मे मताधिकार पावे खातिर 25 से 33 हजार महिला रैली निकलली. 1917…रूस के साम्यवादी नेता लेनिन अक्टूबर क्रांति के\nइतिहास मे 22 अक्टूबर\n1796…पेशवा माधव राव द्वितीय आत्महत्या कइलन. 1873…प्रसिद्ध वेदांती उपदेशक स्वामी रामतीर्थ के जनम. 1879…प्रसिद्ध क्रांतिकारी वासुदेव बलवंत फडके प ब्रिटिश सरकार राजद्रोह के मामिला दर्ज कइलसि. 1913…मैक्सिको के डाउसन कोयला खदान मे विस्फोट से 263 खनिक मरले. 1928…चीन अपना देस से रूस के सगरी अध्यापक आ सिविल सेवा अधिकारियन के निकललसि. 1951…फरमोसा .ताइवान. मे भूकंप.से\nइतिहास मे 21 अक्टूबर\n1296…अलाउद्दीन खिलजी दिल्ली के सल्तनत सम्हरले आ खुद के सुल्तान घोषित कइले. 1824…अड़तीस साल के नर्स फलोरेस नाइटेंगिल क्रीमियाई युद्ध के मैदान मे घवाहिल सैनिकन के सेवा करे चहुँपली. 1878…जर्मनी के चांसलर बिस्मार्क समाजवाद के अंत के सिद्धान्त बतवले. 1934…जयप्रकाश नारायण हिंदुस्तान सोशलिस्ट पार्टी बनवले. 1943…सिंगापुर मे आजाद हिंद फौज बनल. 1970…मैक्सिको के प्रसिद्ध कृषि\nइतिहास मे 20 अक्टूबर\n1568…अकबर चित्तौडगढ पर हमला कइलसि. 1603…फिलिपींस मे चीनी लोग के विद्रोह 23000 लोग के मरइला का बादो असफल. 1774…कलकत्ता के भारत के राजधानी बनावल गइल. 1926…क्यूबा मे समुद्री तूफान से 600 लोग मरल. 1962…चीन भारत पर हमला कइलसि. 1962…अमेरिका जानस्टन द्वीप मे परमाणु परीक्षण कइलसि. 2011…लीबिया के शासक मुअम्मर गद्दाफी विद्रोहियन के हमला मे मारल\nइतिहास मे 19 अक्टूबर\n1889…मुगल शासक औरंगजेब का सोझा सम्माजी के विधवा आ बच्चा रायगढ किला समेत आत्मसमर्पण कइले. 1867…अमेरिका 72 लाख डालर मे रूस से अलास्का खरीदलसि. 1889…असम के डिंग्बोई मे पहिला बेर तेल के कुँआ खोनाइल. 1922…ब्रिटिश ब्रॉडकास्टिंग कॉरपोरेशन के स्थापना. 1952…पृथक आंध्र प्रदेश के गठन ला श्रीरामालू पोट्टी के आमरण अनशन शुरू. 1970…भारतीय वायु सेना के\nइतिहास मे 18 अक्टूबर\n1871…कंप्यूटर के जनक. गणितज्ञ अभियंता चाल्र्स बेबेज के निधन. 1922…ब्रिटिश ब्राडकास्टिंग कंपनी के स्थापना. 1950…बालीवुड अभिनेता ओमपुरी के जनम. 1954…टेक्सास इंस्ट्रूमेट्स कंपनी पहिला ट्रांजिस्टर रेडियो बनवलसि. 1967…सोवियत रूस के अंतरिक्षयान वेनेरा..4 शुक्र ग्रह के वायुमंडल मे प्रवेश कर कवनो दोसरा ग्रह के वातावरण मे प्रवेश करे वाला पहिला अंतरिक्ष यान बनल. 1968…मेक्सिको सिटी खेलो के\nइतिहास मे 17 अक्टूबर\n1817…भारतीय शिक्षाविद आ राजनीतिज्ञ सर सैयद अहमद खान के जनम. 1860…पहिला ओपन चैपियनशिप :गोल्फ: के आयोजन. एकरा के अमेरिका मे ब्रिटिश ओपन के नामो से जानल जाला. 1888…थामस एडिसन आप्टिकल फोनोग्राफ पहिलका चलचित्र: के पेटेट करवले. 1905…रूस के जार्ज निकोलस द्वितीय आपन अक्टूबर घोषणापत्र जारी कइलन. 1933…एल्बर्ट आइंस्टाइन नाजी जर्मनी से भाग के अमेरिका अइले.\nइतिहास मे 16 अक्टूबर\n1384…जद्विगा पोलैड के गद्दी पर बइठे वाली पहिला महिला भइली. 1793…फ्रांस के महारानी मारी आत्वानेत के फांसी पर लटकावल गइल. 1869…कैम्ब्रिज मे पहिला महिला आवासीय कालेज ग्रटिन कालेज स्थापित. 1905…बंगाल के विभाजन. 1948…भारतीय फिल्म अभिनेत्री हेमामालिनी के जनम. 1951…पाकिस्तान के पहिला प्रधानमंत्री लियाकत अली खान के रावलपिंडी मे हत्या. 1962…अमेरिका, क्यूबा आ सोवियत संघ के\nइतिहास मे 15 अक्टूबर\n1582…पोप ग्रेगरी 13वाँ ग्रेगोरियन कैलेडर लागू कइले जवना से इटली, पोलैड, पुर्तगाल, आ स्पेन मे 04 अक्टूबर के बाद अगिला तारीख 15 अक्टूबर हो गइल. 1783…मांटगोल्फियर भाई गरम हवा भरल गुब्बारा का सहारे मानव इतिहास के पहिला उड़ान भरले. 1793…फ्रांस के महारानी मारी आत्वानेत के अनेके आरोपन के दोषी पावल गइल आ अगिले दिन फांसी\nइतिहास मे 14 अक्टूबर\n1240.. दिल्ली सल्तनत के पहिला महिला शासक रजिया सुल्तान के मौत. 1322.. स्काटलैड के राबर्ट द ब्रूस इंग्लैड के राजा एडवर्ड द्वितीय के हरवले. 1586.. स्काटलैड के रानी मैरी के खिलाफ इंग्लैड के महारानी एलिजाबेथ प्रथम के हत्या के षडयंत्र रचे के मामिला दर्ज. 1758.. साल 1756 से ले के साल 1763 ले भइल युद्ध\nइतिहास मे 13 अक्टूबर\n1542.. सिंध के अमरकोट मे मुगल बादशाह अकबर के जनम. 1773.. चाल्र्स मैसियर आकाशगंगा के खोज कइले. 1845.. अमेरिकी प्रांत टेक्सास अमेरिकी संविधान अपनवलसि. 1885.. अमेरिका के एटलांटा मे जार्जिया प्रौद्योगिकी संस्थान के स्थापना. 19।1.. प्रिंस आर्थर कनाडा के पहिलका गवर्नर जनरल बनले. 19।1.. स्वामी विवेकानंद के अनुयायी बहन निवेदिता के दार्जिलिंग मे निधन. 19।7..\nइतिहास मे 12 अक्टूबर\n539.. पश्चिमी एशियाई देश पर्शिया (ईरान) तब के राष्ट्र बेबीलोन पर कब्जा कइलसि. 1216.. इंग्लैड के किंग जान के ताज/मुकुट इंग्लैड के पूर्वी तट पर द वाश खाडी मे गिरल. 1748.. हवाना मे ब्रिटेन आ स्पेन के बीच युद्ध भइल. 1775.. अमेरिकी नौसेना के गठन भइल. 1792.. अमेरिका के न्यूयार्क मे पहिला बेर कोलंबस दिवस\nइतिहास मे 11 अक्टूबर\n1138.. सीरिया के अलेप्पो मे भीषण भूकंप. 1582.. ग्रीगोरियन कैलेण्डर लागू होखला का चलते इटली. पोलैड. पुर्तगाल आ स्पेन मे ई दिन ना गिनाव. 1634.. उत्तरी फ्रीसलैड. डेनमार्क आ जर्मनी मे भयंकर बाढ का चलते 15 हजार लोग मरल. 1727.. जार्ज द्वितीय के ग्रेट ब्रिटेन के राजा आ कैरोलीन के रानी बना के ताजपोशी भइल.\nइतिहास मे 10 अक्टूबर\n1756.. क्लाइव यूरोपीय आ भारतीय सिपाहियन के मदद से कलकत्ता पर दोबारा कब्जा कइलसि. 1780.. कैरेबियाई सागर में समुद्री तूफान से बीस से तीस हजार लोग मरल. 1936.. आस्ट्रेलिया के महान बल्लेबाज डान ब्रैडमैन एके मैच मे मात्र 202 मिनट मे 212 रन बनवलन. 1960.. बंगाल के खाडी मे उठल जबर्दस्त तूफान से 4000 लोग\nइतिहास मे 08 अक्टूबर\n1919.. महात्मा गांधी सम्पादित यंग इंडिया पत्रिका के शुरूआत. 1932.. भारतीय वायुसेना के स्थापना. 1940.. जर्मनी के सेना रोमानिया पर कब्जा कइलसि. 1945.. अमेरिकी राष्ट्रपति हैरी ट मेन परमाणु बम के राज कनाडा आ ब्रिटेन से साझा कइले. 1961.. तब के सोवियत संघ जेमोल्या मे परमाणु परीक्षण कइलसि. 1962.. संयुक्त राष्ट्र मे अल्जीरिया के 109वाँ


ए छोटू एक कप चाय ले आवs... - JaiBhojpuri.com\nए छोटू एक कप चाय ले आवs...\nPosted by Ashutosh Ranjan on August 30, 2012 at 3:00pm\nहमार काम, हमार जॉब अईसन बा की साईट साईट जा के निरिक्षण करे के, देखे के आ मैनेजमेंट के एह बात से आगाह करावे के कवन काम कईसन चल रहल बा, कान्हा कान्हा गड़बड़ी बा, कईसे ओयिमें सुधार लावल जा सकत बा आ साथे साथे मैनेजमेंट के guidelines भा सरकारी नियम के कवनो उल्लंघन होत पवले पर साईट के इन्टरनल नोटिस देवे के ..एही सिलसिला में तथाकथीत विकाश के गाथा कहत आ फिलहाल में प्रांत के मुखिया पर कुपोषण के वजह पर तर्क से परे आ विवादास्पद बयान देवेवाला प्रांत के ही एगो साईट पर हाल में ही जाए के मौक़ा मिलल...बाकी सब के अलावा जवन एगो चीझ हमरा उन्हा देखे के मिलल ओयिमें कुछ बाल श्रमिक भी नजर अईलन (हालांकि उ काम काफी कम शारीरिक श्रम के रहे ), हम ओह लोगन के फोटो प्रूफ खातीर खिंच लेहनी आ एगो सहकर्मी के उपस्थिति में ही ठेकेदार के खरी खोटी सुनवनी की भाई एह तरह के अपराध काहे करत बाड़? खैर उ त तुरत फुरत ओन्हनी के ओह बेरा साईट से निकाल देहले...फेर सुपरवाईजर जी के बारी रहे..हम उनुकरा से पूछनी की भाई रउवा काहे ना ध्यान देहनी..उ कहलन की का करी महाराज..हम त कहते बानी लेकिन इ सब सुनते नईखे..एक हाली निकाल देहले रहनी त सगरो मिल के कामे के बंद क देहलन स..हम कहनी की चली राउर बात मान भी लेत बानी, त इ बतायी की अबगे उ हमार बात कईसे मान गईल ह...उ कहलन की रउवा आईल बानी एक-दू दिन ला..आ इ उहो बुझत बा.. हेने रउवा जाएम आ होने उ काम शुरू क दिही..हम कहनी की काहे? उ कहलन की का करेम एह लोग के आजीविका के इहे साधन ही बा...अब या त काम करेवाला मजूर मिलते नईखन आ यदि मिळत बाडन त उ एतना गरीब बाडन की जबले मरदे मेहरारू लईका फईका सभे ना कमाई तलेले एह मंहगी के दौर में गुजर मुश्किल बा..\nखैर हम त उनुकरा के समझा बुझा के निकल लेहनी..लेकिन हमरा दिमाग में एगो बात कौंधे लागल...इ कवन विकास के माडल हमनी के परोस रहल बानी जा..जन्हवा अमीर औरी अमीर होत जात बाडन आ गरीब औरी गरीब...एक तरफ विकास दर में बढ़ोत्तरी हो रहल बा, पर कैपिटा इनकम में बढ़ोत्तरी हो रहल बा त दुसरे ओर कुपोषण आ भुखमरी में कमी के बजाय इजाफा ही हो रहल बा....................\nफेर ध्यान आईल श्रम कानून पर..उ इ त प्रावधान कर रहल बा की चौदह बारिश से कम उम्र के लईका, लईकी के काम पर लगावल जुर्म बा..लेकिन सामाजिक सुरक्षा आ संरक्षण के का? सामाजिक संरक्षण से जुडल स्कीम के धरातल आ खासकर जरूरतमंद तक पहुंचल आजो बाकी ही बा.....आजादी के आन्दोलन के समय शायद इहे सपना हर भारतीय अपना आँखी में पलले होयिहन की गैर बराबरी दूर होई सबके सामजिक आ आर्थिक संरक्षण मिली...लेकिन ओह दिशा में आज साठ पैंसठ साल बाद भी हमनी के सफलता मिल पायिल बा? आजो मंत्री जी संतरी जी, कलेक्टर साहेब, बी डी ओ साहेब जनता के सेवक कम आ मालिक जादा बाडन...आजो सामजिक सुरक्षा के नाम पर भारत केतना पिछडल बा उ गरीबी आ कुपोषण के शिकार मरे वाला लोगन के आंकड़ा, किसानन के आत्महत्या, गरीबी के कारण अशिक्षा, भुखमरी के कारण बालश्रम.....आदि इत्यादि बतला रहल बा........\nका चाय के दोकान पर चाय देवेवाला छोटू के आँखी के कवनो सपना देखे के अधिकार नईखे?....का ओह मईल गंजी के पीछे छुपल छोटू के दिल के कवनो अरमान नईखे? का ओह नन्हा हाँथ के तकदीर में खाली जूठन ही धोवे/उठावे के लिखल बा? का उ एह देश के कवनो अवैध नागरीक/संतान हउवन? का उनुकरा पढ़े-लिखे के अधिकार नईखे? का एयिमें ओह लईका के कवनो गलती बा की उ एगो गरीब माँ बाप के बेटा/बेटी भईलन? यदि ना त उनुकरा के बाकी लईकन, लईकीयन जईसन जीवन में आगे बढे के सामान अवसर काहे नईखे मिल पावत? काहे उनुकरा कवनो सामाजिक संरक्षण नईखे मिल पावत, जन्हवा उनुकरा दू पईसा कमाए के फिकिर ना होखो बलुक पढ़े लिखे के समय में उनुकरो पढ़े लिखे के सामान अवसर मिलो??........................\nखैर मिली भी त कईसे? इंहवा त शिक्षा भी बिकाऊ बा आ कैरियर भी...शिक्षा के व्यवसायीकरण के एह दौर में सरकारी संरक्षण टिक भी कान्हा पाई? शिक्षा सीन्दीकेट के तोड़े के माद्दा एह राजनितिक इक्छाशाक्ती में कान्हा बा? जन्हवा खुदे राजनीतिज्ञ लोग एह व्यवसाय से फल फुल रहल बा लो....सामाजिक सुरक्षा आ संरक्षण के माद्दा केकरा में बा? कम से कम एह सामंतसाही सोंच से जनमल राजनितिक विरासत में त कत्तई ना.....\nखैर तलेले रौवो सोंची, गुनी...आ हमहूँ सोंचत बानी...हमनी के का हमनी के आपन मन के भंडास एह कंप्यूटर के की बोर्ड तक ले ही नु बा? त निकल गईल नु भंडास...अब चली छोटुवा कीन्हा चाय पिये...चाय के तलब लागत बा...\nजय भोजपुरी Views: 42


रेजा – Anjoria\nके बी इंटरप्राइजेज के बैनर में बनल ‘रेजा’ 11 जुलाई से बिहार में देखावल जाई. एह फिलिम में गंभीर सामाजिक सरोकारन के मुद्दा बनावल गइल बा. निर्देशन अजय कुमार झा कइले बाड़न. कलाकारन में ‘मिस कोलकता’ रहल खूबसूरत अदाकारा मोहिनी घोष का साथे मनोज दाव, निरुपमा श्री, दीपक भाटिया, हीरापूरा पढ़ीं…\nके .बी .इंटरप्राइजेज बैनर के फिलिम ‘रेजा’ ११ जुलाई के बिहार में रिलीज़ कइल जाई. निर्देशक अजय कुमार झा आ निर्माता कबीर भट्ट हउवें. एह फिलिम में मिस कोलकता रहल खूबसूरत मोहिनी घोष नजर अइहें. साथे रहीहें मनोज दाव, निरुपमा श्री, दीपक भाटिया, हीरा यादव, संजय वर्मा, देव सिंह, गंगापूरा पढ़ीं…\nके.बी. इण्टरप्राईजेज के परोसल आ राइडरमैन फिल्म्स अउर सुकृति फिल्म्स के बैनर तले बनल भोजपुरी फिलिम ‘रेजा’ जल्दिए रिलीज होखी. एकर निर्माता कबीर भट्ट आ निर्देशक अजय के. झा हउवें. एह फिलिम के कहानी ईंट भट्टा पर काम करेवाला मजूरन के कहानी ह. भट्टा के मजूरन के रेजा कहल जाला.पूरा पढ़ीं…


March 2013 – Page2– टटका खबर\nदूरदर्शनिया शहरन जइसे कि दिल्ली, मुंबई, आ देश के अनेके हिस्सा में काल्हु बुध का दिने होली मनावल गइल बाकिर कोलकाता, पटना, बलिया, गोरखपुर वगैरह इलाका में आजु बियफे का दिने फगुआ मनावल जात बा. लखनऊ में काल्हुए मना लिहल गइल बा. दू दिन के फगुआ का पीछे भद्रा के फेर बा.\nबलिया आ छपरा में फगुआ के तेवहार बुध २७ मार्च के ना मना के बियफे २८ मार्च के मनावल जाई.\nअरेराज में जमीन खातिर भइल झगड़ा में दर्जन लोग घवाहिल\nपूर्वी चंपारण के अरेराज नगर पंचायत में जमीन के झगड़ा का चलते भइल मारपीट में नाहियो त एक दर्जन लोग घवाहिल हो गइल बा. एह लोग के इलाज खातिर मोतिहारी जिला अस्पताल में भरती करावल गइल बा.\nटीबी योजना में अब खाए के इतजाम बनावल जाई\nबिहार के स्वास्थ्य मंत्री अश्चिनी कुमार चौबे विश्व तपेदिक दिवस पर कहलन कि अब मरीजन के दवाई का साथे खाना देबे के इंतजामो कइल जाई. गाँव शहर हर जगहा टीबी के इलाज के भरपूर इंतजाम राखल जाई. जान जाईं कि दुनिया में सबले अधिका टीबी मरीज भारत में पावल जालें आ एह लोग के गिनिती\nखबरदार! घूस दिहलऽ त शिकायत मत करीहऽ\nकेन्द्र सरकार कानून बनावे जात बिया जवना का बाद घूस देबहू वालन के जेल भेजल जा सकी. अबहीं ले घूस दिहल अपराध ना रहुवे, लिहले अपराध रहुवे. एह चलते लोग घूस खोर अधिकारी के शिकायत कर के रंगे हाथ पकड़वा देत रहुवे. सरकारी अधिकारियन के मनोबल पर एकर खराब असर पड़त देख सरकार कानूने बदल\nविश्चनाथ मंदिर के दिहल दान आयकर से मुक्त भइल\nमंदिर ट्रस्ट के प्रस्ताव आयकर विभाग सकार लिहले बा आ अब विश्वनाथ मंदिर के दिहल दान पर सौ फीसदी आयकर छूट मिली. पहिले ई छूट पचासे फीसदी रहल. राज्य सरकारो मंदिर प्रबंधन के अनुमति दे दिहले बिया कि दाम में मिलल धन से रैन बसेरा, अस्पताल, शैक्षणिक संस्थान, निशुल्क चिकित्सा वगैरह के काम कइल जा\nभागलपुर में नाव पलटला से दस लोग डूबल\nबिहार के भागलपुर जिला के पीरपैंती में रानी दियारा घाट पर काल्हु एगो नाव पलट गइल जवना चलते ओह पर सवार लोग में से दस जने के डूबला से मौत हो गइल. डूबे वालन में नौ गो औरत आ एगो तीन महीना के लइका रहुवे. बिहार सरकार मृतक के परिवारन के दू दू लाख रुपिया\nगोरखपुर में बिजली वाला शवदाह घर खोलल जाई\nगोरखपुर के सत्या पाण्डेय बतवले बाड़न कि गोरखपुर शहर में जल्दिए एगो विद्युत शवदाह गृह बनावल जाई. एकरा ला एक करोड़ रुपिया जारीओ हो गइल बा.\nछोटको शहरन में होखी एफएम रेडियो\nकेन्द्र सरकार के सूचना प्रसारण मंत्रालय जल्दिए देश में ८३९ नया एफ एम रेडियो स्टेशन के नीलामी करी. साल भर का भितरे एह नीलामी के पूरा कर लिहल जाई. सरकार चाहत बिया कि एक लाख से अधिका आबादी वाला हर कस्बा शहर में एफएम रेडियो स्टेशन होखो. एह मकसद से देश के २९५ गो कस्बा\nराहुल के प्रधानमंत्री बनवले बिना कहीं ना जइहें बेनी\nकेंद्रीय मंत्री बेनी प्रसाद वर्मा फेरू सपा प्रमुख मुलायम सिंह यादव पर निशाना साधत कहले बाड़न कि मुलायम के बस आपन आ अपना परिवार के फायदा चाहेला, समाजवाद से उनकर कवनो लेना देना नइखे. बेनी कहलन कि असल समाजवादी रहलें जवाहरलाल नेहरू आ उनकर बेटी इंदिरा गांधी अपना भविष्य का बारे में बतावत बेनी कहलें\nकल्लू के गीतन से गूंजल देवरिया के होली मिलन समारोह\nदेवरिया के नवलपुर चौराहा क लगे आयोजित एगो होली मिलन समारोह में भोजपुरी गायक अरविंद अकेला कल्लू आ निशा सांस्कृतिक कार्यक्रम परोसल लोग. अउरी गायकन में प्रमोद परदेसिया, गुड्डू आजाद, मुरली सिंह अकेला रहलें. बिहार के बक्सर का सहजौली में चुम्मन दुबे के दोसरका बेटा का रुप में जनमल कल्लू नौ साल का उमिरे से\nपिछला दिने सिवान का निजी नर्सिंग होमन पर पड़ल छापामारी से नाराज डाक्टर आईएमए का बैनर तले एकजुट हो के सिविल सर्जन का खिलाफ मोर्चा खोल दिहले बाड़न. एह लोग के आरोप बा कि छापा मारे वाली टीम पाँच लाख रुपिया के घूस मँगलसि आ ना दिहला पर छापामारी कइल गइल. डाक्टरन के कहना बा\nगोली चलाए वाला के लोग पीट के मुआ दिहल\nरोहतास जिला के अमझोर का बसडीहा गांव में होली मिलन कार्यक्रम का दौरान शुक का देर रात कुछ लोग में झंझट हो गइल जवना में एक आदमी गोली चला दिहलसि. एह पर ओहिजा मौजूद लोग ओह हमलावर के पीट पीट के मुआ दिहल. मरे वाला हमलावर गाँवे के मोती साव के बेटा मनोज कुमार बतावल


V P singh Death Aniversary Know his political career In Bhojpuri - Bhojpuri: उथल-पुथल वाली रहल वी.पी. सिंह क राजनीति, पुण्यतिथि पर पढ़ीं मिस्टर क्लीन क कहानी – News18 हिंदी\nBhojpuri: उथल-पुथल वाली रहल वी.पी. सिंह क राजनीति, पुण्यतिथि पर पढ़ीं मिस्टर क्लीन क कहानी\nराजनीति अउर विवाद दूनों क चोली-दामन क रिश्ता कहल जाला. लेकिन असली राजनेता ओही के मानल जाला, जे विवाद से पार पाइ के पार होइ जाय. जे फंसि गयल, अटकि गयल त समझि ल उ राजनीति के मैदान क कच्चा खेलाड़ी हौ.\nLast Updated : November 27, 2021, 02:00 IST\nदेश में कच्चा अउर पक्का दूनों तरह क खेलाड़ी भयल बायन, लेकिन विश्वनाथ प्रताप सिंह एक अइसन खेलाड़ी रहलन, जवन पक्का होइ के भी कच्चा रहल, अउर कच्चा होइ के भी पक्का रहल. कहय क मतलब पूरा राजनीतिक जीवन उथल-पुथल से भरल. जवने रस्ता गइलन, हर जगह रोड़ा नाहीं चट्टान पड़ल मिलल. फिर भी उ आगे बढ़त गइलन. अंतिम मंजिल तक पहुंचलन, इ अलग बात हौ कि जादा समय उहां रहि नाहीं पइलन.\nवी.पी. सिंह 1969 में कांग्रेस के टिकट से विधानसभा क चुनाव जीति के राजनीति में कदम रखले रहलन. लेकिन ओनकरे राजनीतिक जीवन क असली शुरुआत 1980 से मानल जाला, जब लोकसभा क चुनाव जीतले के बावजूद इंदिरा गांधी ओन्हय उत्तर प्रदेश क मुख्यमंत्री बनाइ देहलिन, जवने के नाते ओन्हय लोकसभा के सदस्यता से इस्तीफा देवय के पड़ल. सन 1980 के चुनाव में कांग्रेस जोरदार तरीके से उत्तर प्रदेश के सत्ता में वापसी कइले रहल. ओह समय उत्तर प्रदेश क बीहड़ डकइतन के आतंक से थर्रात रहल. वी.पी. सिंह चुनाव में इ मुद्दा जोरदार तरीके से उठइले रहलन अउर डकइतन क सफाया करय क वादा कइले रहलन. कांग्रेस के 309 सीट जीतलस. वी.पी. मुख्यमंत्री बनले के बाद डकइतन के खिलाफ जोरदार कार्रवाई शुरू कइलन. लेकिन एही दौरान 14 फरवरी, 1981 के बेहमई कांड होइ गयल. फूलन देवी क गिरोह दिनदहाड़े गांव पर हमला कइलस अउर 26 जने के गोली से छलनी कइ देहलस, 20 लोगन क मउत होइ गइल. घटना से पूरा देश हिलि उठल रहल. वी.पी. निर्देश पर पुलिस तीन महीना के भीतर 11 डकइतन के मारि गिरइलस. लेकिन तबतक डाकू लोग मुख्यमंत्री क न्यायाधीश भाई क हत्या कइ देहलन. इ घटना वी.पी. सिंह के गाल पर तमाचा रहल, तमाचा एतना तेज कि उ 28 जून, 1082 के मुख्यमंत्री पद से इस्तीफा देइ देहलन. बतावल जाला कि जब पुलिस फूलन गिरोह क सफाया करत रहिल तब भी वी.पी. फूलन क एनकाउंटर न करय क सख्त निर्देश देहले रहलन. एह निर्णय से ओनकर बहुत किरकिरी भइल रहल, भले दलितन क वोट ओनके पक्ष में होइ गयल.\nइंदिरा गांधी एकरे बाद वी.पी. के राज्यसभा क सदस्य बनउलिन अउर 1983 में केंद्र में वाणिज्य मंत्री बनाइ देहलिन. मुख्यमंत्री बनय से पहिले भी उ 1976-77 के दौरान वाणिज्य मंत्री रहलन. एही बीच 1984 में इंदिरा गांधी क हत्या होइ गइल अउर राजीव गांधी प्रधानमंत्री बनलन. राजीव वी.पी. 31 दिसंबर, 1984 के आपन वित्तमंत्री बनउलन. लेकिन वित्तमंत्री बनले के बाद उ अइसन डंडा चलावय लगलन कि कर चोरन में खलबली मचि गइल. इहां तक कि धीरूभाई अंबानी अउर अमिताभ बच्चन के इहां आयकर क छापा मरवाइ देहलन. नतीजा इ भयल कि राजीव ओन्हय वित्तमंत्री पद से हटाइ के 24 जनवरी, 1987 के रक्षामंत्री बनाइ देहलन. इहां भी उ आपन हथियार नाहीं डललन. वी.पी. अब रक्षा विभाग क कुल फाइल छानय लगलन. ओनकर नजर रक्षा खरीद में होवय वाली गड़बड़ी पर रहल. कुछय दिना में खबर आइल कि वी.पी. बोफोर्स तोप सउदा के बारे में भी जानकारी मंगाइ लेहले हयन. बोफोर्स तोप क सउदा तब भयल रहल, जब रक्षा विभाग राजीव के पास रहल. इ खबर सीधे तौर पर राजीव के खिलाफ जात रहल. वी.पी. एह मामले में आगे बढतऩ तबतक ओन्हय रक्षामंत्री पद से हटाइ देहल गयल. इहां ओन्हय तीन महीना भी नाहीं बीतल रहल, अउर वी.पी. क छवि मिस्टर क्लीन क बनि गयल रहल. उ कांग्रेस से इस्तीफा देइ देहलन अउर लोकसभा क सदस्यता भी छोड़ि देहलन. आपन नई पार्टी जनता दल (1988) क गठन गइलन अउर 1989 के चुनाव में कांग्रेस के सत्ता से बेदखल कइ देहलन. केंद्र में राष्ट्रीय मोर्चा क तीन टांग वाली सरकार बनल. वी.पी. सिंह परधानमंत्री बनलन. कम्युनिस्ट पार्टी अउर भाजपा बहरे से सरकार के समर्थन देत रहलिन. एही दौरान राम मंदिर क मुद्दा जोर पकड़त रहल अउर लालकृष्ण आडवाणी रथ लेइके निकलल रहलन. वी.पी. बिहार में ओनकर रथ रोकवाइ के ओन्हय गिरफ्तार कराइ देहलन. ओह समय लालू प्रसाद बिहार क मुख्यमंत्री रहलन. भाजपा सरकार से समर्थन वापस लेइ लेहलस, वी.पी. बहुमत साबित नाहीं कइ पइलन अउर 343 दिना परधानमंत्री रहले के बाद सात नवंबर, 1990 के कुर्सी छोडय के पड़ल.\nसिंह क परधानमंत्री क इ छोट क कार्यकाल भी बड़ा उठापटक वाला रहल. परधानमंत्री बनतय गृहमंत्री मुफ्ती मोहम्मद सईद के बिटिया रुबइया क अपहरण होइ गयल. रुबइया के छोड़ावय में आतंकवादिन के छोड़य के पड़ल. एह घटना के लेइ के वी.पी. क बहुतय किरकिरी भइल. किरकिरी पर मट्टी नावय बदे उ एससी-एसटी कानून 1989 लागू कइलन, जवने के लेइके भी पूरे देश में प्रतिक्रिया भइल. ऊंची जाति क लोग नराज होइ गइलन. इ मामला अबहीं ठंढायल नाहीं रहल कि मंडल आयोग क सिफारिश लागू कइ देहलन. सरकारी नौकरी में अन्य पिछड़ा वर्ग बदे आरक्षण लागू होइ गयल. एह घटना के लेइ के खासतौर से उत्तर भारत में जबरदस्त बवाल मचल, अउर महीनन तक आगजनी, आंदोल अउर बंद क आयोजन होत रहल. कई नौजवान आरक्षण के खिलाफ आग लगाइ के आत्मदाह कइ लेहलन. मामला सुप्रीम कोर्ट में गयल, लेकिन कोर्ट भी 2008 में ओबीसी आरक्षण के पक्ष में फैसला देहलस.\nसन् 1991 के चुनाव में वी.पी. फिर से राष्ट्रीय मोर्चा के तरफ से परधानमंत्री क उम्मीदवार बनलन, लेकिन सफलता नाहीं मिलल. ओही चुनाव में प्रचार के दौरान राजीव गांधी क तमिलनाडु के श्रीपेरम्बदूर में हत्या होइ गइल, अउर हवा कांग्रेस के ओरी घूमि गइल.\nकहय क मतलब वी.पी. जहां-जहां गइलन हर जगह कुछ न कुछ कांड भयल. अब एहके संजोग कहा चाहे दूसर कुछ कि मुख्यमंत्री बनतय बेहमई कांड होइ गयल, भाई क हत्या होइ गइल, अउर मुख्यमंत्री क कुर्सी छोड़य के पड़ल. केंद्र सरकार में वापस लउटलन त परधानमंत्री इंदिरा गांधी क हत्या होइ गइल. फिर वित्तमंत्री बनलन त उहां भी अइसन-अइसन कांड कइलन कि कुर्सी से हाथ धोवय के पड़ल. रक्षामंत्री बनलन त बोफोर्स क गोला दागय लगलन. कुर्सी, पार्टी, सांसदी कुल चलि गयल. हलांकि बोफोर्स क गोला ही ओन्हय परधानमंत्री के कुर्सी तक पहंुचइलस. लेकिन तीन टांगे क कुर्सी सालभर भी साथे नाहीं रहल.\nकुछ लोग राजीव गांधी के हत्या के पीछे भी वी.पी. के जिम्मेदार ठहरावयलन. परधानमंत्री बनले के तीन महीना बाद वी.पी. राजीव गांधी क एसपीजी सुरक्षा वापस लेइ लेहले रहलन. लोगन क कहना हौ कि अगर राजीव क सुरक्षा न हटावल गइल होत त उ आज जिंदा होतन. एसपीजी क गठन इंदिरा गांधी के हत्या के बाद 1985 में भयल रहल, सन् 1988 में एकर कानून संसद में पास भयल. कानून में पूर्व परधानमंत्रिन के एसपीजी सुरक्षा क विधान नाहीं रहल. एही अधार पर राजीव क सुरक्षा हटावल गइल रहल, लेकिन इ करत समय सुरक्षा खतरा क समीक्षा नाहीं कइ गइल.\nसन् 1991 में सत्ता से बहरे भइले के बाद वी.पी. 2006 क चुनाव नाहीं लड़लन अउर सक्रिय राजनीति से भी संन्यास लेइ लेहलन. लेकिन सार्वजनिक जीवन में बनल रहलन. सन् 1998 में ओन्हय कैंसर क पता चलल, अउर 10 साल के संघर्ष बाद 27 नवंबर, 2008 के 77 साल के उमर में ओनकर निधन होइ गयल. सिंह क जनम 25 जून, 1931 के उत्तर प्रदेश में इलाहाबाद के पास मांडा रियासत में भयल रहल.


पर्व त्योहार – पृष्ठ2– Anjoria\nCategory: पर्व त्योहार\nनिबन्ध पर्व त्योहार\nअगस्त 21, 2016 कार्यकारी सम्पादक\n– डॉ. रामरक्षा मिश्र विमल भादो महीना के अन्हरिया के चौथ के बहुरा कहल जाला.कहीं-कहीं एकरा के गाइ माई के पूजा के परब मानल जाला.गाइ आपन दूध पियाके आदिमी के…\nअगस्त 18, 2016 Editor\n– डॉ. रामरक्षा मिश्र विमल सावन के पुरनवासी के इंतजार हर घर के होला काहेंकि एह दिन देश भर में राखी के तेवहार मनावल जाला. राखी माने रक्षाबंधन. ई हिंदू…\nगीत-गवनई पर्व त्योहार साहित्य\nमार्च 5, 2015 कार्यकारी सम्पादक\nडॉ. रामरक्षा मिश्र विमल फगुआ कहीं, होरी कहीं भा होली कहीं, ई हटे एकही. ई बसंतोत्सव हउवे. बसंत जब चढ़ जाला त उतरेला कहाँ ? एहीसे त होली के रंगोत्सव…\nसितम्बर 25, 2014 Editor\nदेवी गीतन के माहौल में देवी गाथा (भोजपुरी) के MP3 सीडी ‘ कहनिया दुर्गा माई के ’ नाम से बाजार में बहुत कम समय में काफी लोकप्रिय हो गइल बा.…\nहोली के हिलोरा उठल सात समुन्दर पार\nअप्रैल 3, 2014 अमृतांशु\nकेशव मोहन पाण्ड़ेय पिचकारी के धार, गुलाल के बौछार, अपना लोगन के प्यार, इहे त हउए होली के तेवहार . जी, भारत के धरती के हीं उपजाऊपन के महिमा देखीं आ…\nकविता गीत-गवनई पर्व त्योहार मनोरंजन साहित्य\nमार्च 16, 2014 कार्यकारी सम्पादक\n-डॉ. रामरक्षा मिश्र विमल लागेला रस में बोथाइल परनवा ढरकावे घइली पिरितिया के फाग रे. धरती लुटावेली अँजुरी से सोनवा बरिसावे अमिरित गगनवा से चनवा इठलाले पाके जवानी अँजोरिया गावेला…\n-डॉ. रामरक्षा मिश्र विमल फगुआ कहीं भा होली, ई बसंतोत्सव हउवे. बसंत जब चढ़ जाला त उतरेला कहाँ ? एहीसे त होली के रंगोत्सव के रूप में मनावल जाला. प्रकृतियो…\nफरवरी 27, 2014 कार्यकारी सम्पादक\nशिवभक्ति गीत – रामरक्षा मिश्र विमल सुनींले जे भोला बाबा हईं बड़ा दानी हमरो प किरिपा करीं तब हम जानीं. जानियो के भसमासुर के बरदान दिहलीं अपना बचाव खातिर भागल…\nअक्टूबर 13, 2013 Editor\n(नवरात्र के नउवां दिन, अतवार, १३ अक्टूबर २०१३) सिद्धगन्धर्वयक्षाद्यैरसुरैरमरैरपि | सेव्यमाना सदा भूयात् सिद्धिदा सिद्धिदायिनी | माई दुर्गा अपना नवाँ रूप में ” सिद्धिदात्री ” का नाम से जानल जाली.नवरात्र…


मंगलवार के बिहार में मिलले 34 नया कोरोना के मरीज , कुल संख्या 800 पार | Bhojpuriya Byar\nHome राज्य राजधानी मंगलवार के बिहार में मिलले 34 नया कोरोना के मरीज , कुल संख्या 800 पार\nमंगलवार के बिहार में मिलले 34 नया कोरोना के मरीज , कुल संख्या 800 पार\nशैलेश कुमार पाण्डेयMay 12, 2020राज्य राजधानी0\nपटना :- बिहार में आज मंगलवार के कोरोना संक्रमित मरीज लोग के संख्या 800 के पार चल गईल. बिहार में मंगलवार के सबसे ज्यादा 34 मामला दर्ज हो चुकल बा . एही के साथे बिहार में कोरोना संक्रमित लोग के कुल संख्या 801 पर पहुंच गईल . स्वास्थ्य विभाग द्वारा एकर पुष्टि कइल गइल .नया मिलल मामला में रोहतास में 13, खगड़िया में 11, मधुबनी में 3, गोपालगंज में 2, पूर्णिया, सारण, सिवान, भागलपुर औरी पटना में 1-1 मामला मिलल बा . रउरा लोग के बता दिहल जाव कि, राज्य में अब तक 382 कोरोना के मरीज ठीक हो चुकल बाड़े . ओने 37 जिला में अबतक कोरोना के संक्रमण पहुंच चुकल बा औरी6लोग अब तक मौत हो चुकल बा . ओने , स्वास्थ्य विभाग के आकडा के मुताबिक, राज्य में सबसे अधिक 115 मामला मुंगेर जिला में सामने आइल बा . जबकि, पटना में 73, बक्सर में 56, नालंदा में 51, रोहतास में 72 औरी सीवान में 34 मामला प्रकाश में आइल बा .\nएकरा अलावा कैमूर में 32, गोपालगंज में 22 मरीज, भोजपुर से 20, भागलपुर में 26, बेगूसराय में 40, मधुबनी में 29, खगड़िया में 16 मामला , औरंगाबाद में 15, पश्चिमी चंपारण में 11, पूर्वी चंपारण में 14, नवादा में 13, सारण औरी सहरसा में 10 मामला , किशनगंज, समस्तीपुर औरी मुजफ्फरपुर में 9-9, शेखपुरा औरी गया में 8, अरवल में 11 मामला , सीतामढ़ी में7मामला मिलल बा .एकरा अलावा दरभंगा व कटिहार में 16-16, जहानाबाद में 5, बांका में 7, वैशाली, अररिया, लखीसराय में 4-4, शिवहर में 3, मधेपुरा में 9, पूर्णियां और सुपौल में4मामला मिलल चुकल बा .\nPrevious Postहथुआ प्रखंड से मिलले दुगो कोरोना संक्रमित मरीज Next Postगोपालगंज जिला के हथुआ औरी पंचदेवरी प्रखंड से मिलले एक -एक कोरोना संक्रमित , जिला में कुल कोरोना संक्रमित मरीज के संख्या पहुंचल- 5


Bhojpuri में पढ़ें- कहीं पुष्पम प्रिया जइसन हाल मत हो जाए PK के! - prashant kishor in bihar election will he change the politics policy ashok kumar sharma bhojpuri – News18 हिंदी\nprashant kishor in bihar election will he change the politics policy ashok kumar sharma bhojpuri\nनीलाभ नयन तरहत्थी पs मुक्का मार के कहले, परसांत किशोर के आवे से का बिहार के राजनीत बदल जाई? परसांत निमन कोच हो सकेले लेकिन ऊ मैदान में पैड बांध के खुद्दे ताबड़तोड़ बैटिंग ना कर सकेले. कोचिंग अलग टैलेंट हs अउर बैटिंग अलग टैलेंट. दूनो में घालमेल संभव नइखे.\nLast Updated : May 04, 2022, 19:55 IST


रवि किशन दिहलन गणेश चतुर्थी के बधाई – Anjoria\nAug 30, 2014 गणपति बाप्पा, गणेश चतुर्थी, रवि किशन\n‘गणपति बाप्पा मोरया मंगल मूर्ति मोरया’. लोग के दुख हरे आ सुख देबे खातिर हमहन के सुखकर्ता विघ्नहर्ता गणपति बाप्पा आ गइल बानी आ एगारह दिन ले हमनी का साथे रहि के हमनी के घर परिवार आ मंडल के मनसा पुरइहें.\nगणेश चतुर्थी पर लोग अपना घरे गणपति के स्थापना करेला आ हर साल का तरह एहू साल सुपरस्टार रवि किशन अपना मुंबई वाला घर पर बाप्पा के स्थापित कइले बाड़म आ बहुते आदर सम्मान का साथे बप्पा के सेवा आ आरती करत बाड़न.\nएह मौका पर रवि किशन अपना सगरी प्रशंसकन के गणेश चतुर्थी के ढेरहन बधाई दिहले बाड़न.\nरवि किशन का अलावे अउरिओ लोग गणपति बाप्पा के स्थापित करवले बाड़े अपना अपना घरे आ सभे पूजा सेवा करे में लागल बा.